Ibu pelajar cemerlang SPM meninggal dunia akibat angin ahmar

(Muhamad Shahril memperoleh keputusan cemerlang 11A dalam SPM)

BACHOK, 11 Jun- Ibu kepada pelajar cemerlang Sijil Pelajaran Malaysia (SPM) yang memperoleh 11A, Muhammad Syahril Saidi, 18, meninggal dunia akibat penyakit angin ahmar, semalam.Pengetua Sekolah Menengah Ugama (A) Darul Iman Beris Lalang Noor Ruziana Ismail ketika mengesahkan perkara itu berkata Allahyarhamah Tuan Faridah Tuan Ismail, 53, menghembuskan nafas terakhirnya kira-kira pukul 8.45 malam tadi dan jenazah akan disembahyangkan dekat Kompleks Masjid al-Qudus, Kandis pada 10 pagi ini."Saya terima panggilan mengenai pemergian arwah lebih kurang pukul 8.45 malam tadi dan saya mewakili pihak sekolah ingin mengucapkan takziah kepada keluarga Muhammad Syahril dan Insya-Allah selepas ini kami akan sampaikan sumbangan atau bantuan yang diperlukan beliau," katanya ketika dihubungi hari ini.Sebelum ini, tular kisah Muhammad Syahril selepas pelajar itu tidak dapat hadir untuk menerima keputusan SPM pada Khamis lalu kerana perlu menjaga ibunya yang menghidap penyakit angin ahmar sejak 2019 dan pihak sekolah hadir ke rumahnya untuk menyerahkan keputusan cemerlang yang diperoleh beliau.- BERNAMA

(Muhammad Syahril tidak dapat datang ambil keputusan SPM pada 8 Jun lalu kerana sedang menjaga ibunya yang sakit/ Foto: Media sosial)


RAWANG, 11 Jun- Selangor Bypass Half Marathon 2023 menerima penyertaan hampir 3,000 peserta. Tampil dengan cabaran berbeza, acara larian sukan ini diadakan di lebuh raya tertinggi di Malaysia iaitu Rawang Bypass bermula pukul 4.00 pagi hingga 10.00 pagi. Penganjuran acara sukan sedemikian platform kerajaan negeri Selangor mendekati belia sekali gus menggalakkan masyarakat bergiat aktif dalam aktiviti berbentuk sukan, kata Menteri Besar, Datuk Seri Amirudin Shari."Cabaran yang berbeza dan unik ialah mereka melalui Rawang Bypass, antara bypass tertinggi di Malaysia dan melintasi beberapa kawasan hutan simpan yang tebal. "Acara ini insya-Allah akan dilanjutkan lagi pada masa hadapan."Kita ucapkan terima kasih kepada peserta yang datang dari seluruh negara, bukan sahaja Selangor untuk menyertai acara pada hari ini. "Tujuan kita adalah untuk memperbanyak aktiviti sukan di negeri Selangor. Bypass Marathon ini akan menjadi acara tetap tahunan kita di negeri Selangor."Saya lihat termasuk peserta dari Nigeria pun ada tadi selain dari negeri-negeri lain, Kenya pun ada. "Ini menunjukkan Selangor Bypass ini sudah diterima ramai dan sudah mendapat nama dalam kalangan mereka yang berminat dengan sukan larian ini, kita harap ini akan diteruskan, dan ini baik untuk sektor pelancongan kita," kata Amirudin merasmikan pelepasan Selangor Bypass Half Marathon 2023 di sini. Acara larian ini terbahagi kepada dua kategori jarak iaitu 12 kilometer dan 21 kilometer dengan hadiah terkumpul sebanyak RM24,000.

(Datuk Seri Amirudin berkata Selangor Bypass Half Marathon cabaran unik, berbeza)


Anwar nafi dakwaan amal politik dendam

(Perdana Menteri, Datuk Seri Anwar Ibrahim)

AMPANG, 10 Jun- Perdana Menteri Datuk Seri Anwar Ibrahim menolak dakwaan bahawa beliau menggunakan sistem perundangan negara untuk membalas dendam terhadap mana-mana individu. Beliau berkata malah beliau sentiasa menghormati undang-undang negara termasuklah tidak mencampuri tugas-tugas serta keputusan yang dibuat oleh Peguam Negara dan hakim terhadap sesuatu pendakwaan.“Kalau benar saya dendam sudah ramai yang terperosok ke Penjara Sungai Buloh, tetapi saya tahu perlunya kita pertahan prinsip keluhuran undang-undang. "Siapa yang mahu disiasat, didakwa itu bukan kuasa saya, kuasa saya terhad kepada pengarahan terhadap institusi keselamatan menjalankan tugas mereka dengan tegas dan berani,” katanya ketika berucap selepas menyaksikan pementasan teater “Cikgu Anda” di sini malam tadi.Ujarnya, beliau tidak boleh mengarahkan Peguam Negara untuk mendakwa kerana sesuatu pendakwaan mesti mempunyai fakta yang kukuh.


Ukraine nafi Rusia patahkan serangan balas

KIEV, 11 Jun- Presiden Ukraine, Volodymyr Zelensky mendakwa serangan balas sedang dijalankan dan mengkritik Rusia berhubung limpahan air dari Empangan Kakhovka yang pecah dalam serangan bom.Kenyataan itu dibuat ketika menerima kunjungan Perdana Menteri Kanada, Justin Trudeau."Tindakan balas dan pertahanan sedang berlaku di Ukraine: pada peringkat mana saya tidak akan bercakap secara terperinci," kata Zelensky dalam sidang media bersama Trudeau di sini.Zelensky mengulas kenyataan Presiden Rusia Vladimir Putin bahawa serangan balas Kiev telah gagal.Pihak Rusia sebelum ini melaporkan kejayaan mematahkan serangan Ukraine di timur dan selatan."Menarik apa yang Putin katakan tentang serangan balas kami. Adalah penting bahawa Rusia sentiasa merasakan bahawa mereka tidak akan dapat bertahan lama lagi," kata Zelensky.Menurutnya beliau berhubung dengan komander tentera setiap hari, termasuk ketua angkatan tentera Valery Zaluzhny, dan "semua orang kini positif, beritahu itu kepada Putin!" tegas Zelensky. -AFP

(Zelensky (kanan) dan Justin Trudeau berjabat tangan selepas menandatangani perjanjian dua hala semasa sidang media selepas perbincangan mereka di Kiev/AFP)


PM seru masyarakat beri tumpuan tingkat mutu pendidikan

AMPANG, 10 Jun- Perdana Menteri Datuk Seri Anwar Ibrahim menyeru seluruh masyarakat agar memberi tumpuan dalam meningkatkan mutu pendidikan menerusi kekuatan nilai dan akhlak yang baik. Jelasnya dengan berpandukan nilai serta akhlak, negara dapat melahirkan insan yang berilmu dan akademis kerana mengamalkan prinsip agama.Tambahnya lagi, tumpuan itu boleh dilakukan menerusi didikan agama, penguasaan bahasa, disiplin ilmu dan matlamat pendidikan itu sendiri. “Tidak kurang pentingnya maksud dan matlamat pendidikan itu yang ditekankan Menteri Pendidikan sekarang adalah supaya kembali kepada agama.Yang kita mahu tingkatkan itu adalah manusia dengan keyakinan dengan nilai dan akhlak itu kerana percubaan di banyak negara sangat berhasil memupukkan nilai dalam pendidikan,” katanya ketika berucap selepas menonton pementasan teater “Cikgu Anda” di sini, malam tadi.Anwar juga mahu penguasaan bahasa kebangsaan dimartabatkan sebagai bahasa rasmi dan bahasa ilmu.Terdahulu, beliau menyaksikan pementasan teater berjudul “Cikgu Anda” yang diinspirasikan berkaitan sumbangan beliau dalam bidang pendidikan.

(Datuk Seri Anwar bersama para pelakon teater "Cikgu Anda")

“Cikgu Anda” diadaptasikan ke pentas untuk mengangkat nama Yayasan Anda Akademik (YAA) iaitu institusi pendidikan swasta yang diasaskan sekumpulan siswazah universiti tempatan dan dipelopori Anwar pada Mac 1971.Ia juga bertujuan menceritakan perjuangan yayasan berkenaan yang membantu keciciran pelajar terutamanya pelajar luar bandar serta kurang berkemampuan untuk mendapat pendidikan yang lebih tinggi.Naskhah teater itu merupakan terbitan Persatuan Alumni Yayasan Anda Akademik Malaysia (PAYAAM) dengan kerjasama Persatuan Melodi Kenangan Artis dan Penggiat Seni Malaysia (PEMEKAR).Teater yang berdurasi sejam setengah itu adalah idea asal Pengerusi PAYAAM, Datuk Dr Suhaimi Ibrahim dengan menampilkan barisan pelakon lama dan baharu antaranya Datuk Ahmad Tarmimi Siregar, Hairi Safwan, Abon, Najua P Ramlee, Sarah Fazny dan Eira Sabariah.“Cikgu Anda” mengetengahkan sekumpulan pelajar yang kurang cemerlang dalam peperiksaan Sijil Pelajaran Malaysia serta kurang berkemampuan namun nekad menyambung pelajaran di peringkat Sijil Tinggi Persekolahan Malaysia di YAA yang antaranya diasaskan oleh Cikgu Anwar yang merupakan tenaga pengajar yayasan itu.


Agrobank sedia dana RM240,000, pupuk pelajar minat bertani

(Tengku Ahmad Badli Shah Raja Hussin (tengah) menyampaikan sumbangan kepadasekolah terpilih di Kota Bharu, Kelantan)

KOTA BHARU, 10 Jun- Agrobank menyumbangkan dana sebanyak RM240,000 kepada 80 buah sekolah di seluruh Malaysia menerusi Program Rakan Tani Muda Agrobank sebagai usaha memupuk minat pelajar untuk menceburkan diri dalam bidang pertanian.Presiden dan Ketua Pegawai Eksekutifnya, Datuk Tengku Ahmad Badli Shah Raja Hussin, program yang dilancarkan pada Mac itu merupakan inisiatif Agrobank dalam membangunkan pendidikan berteraskan pertanian bagi membina keupayaan dan kestabilan sektor pertanian di masa hadapan bersesuaian dengan elemen kelestarian."Setiap sekolah diperuntukkan sebanyak RM3,000 dalam menyokong usaha Rakan Tani Muda Agrobank ini."Sejajar dengan Dasar Sekuriti Makanan Negara 2021-2025, Agrobank terpanggil untuk mempersiapkan generasi muda sebagai pelapis mendepani cabaran industri agro dan pemangkin keterjaminan makanan khususnya di Malaysia," katanya dalam satu kenyataan hari ini.Mei lalu, Agrobank telah menyampaikan serahan sumbangan dana kepada 15 buah sekolah terpilih sekitar Kuala Lumpur, Selangor dan Negeri Sembilan. "Usaha murni ini diharap dapat membina masa hadapan lebih cerah bagi sektor pertanian dan juga memupuk minat pelajar dalam bidang pertanian, seterusnya mengembangkan potensimereka," katanya.

Tambah beliau, Agrobank juga dalam perancangan untuk menambah peruntukan dana kepada RM300,000 membabitkan 100 buah sekolah di seluruh negara berikutan pihaknya menerima sambutan menggalakkan daripada sekolah bagi memulakan aktiviti pendidikan tani melalui kelab kurikulum.Sementara itu, 11 buah sekolah di sekitar Kelantan dan Terengganu menerima dana berkenaan dalam Majlis Penyerahan Simbolik Dana yang diadakan di sini, hari ini.Pada majlis sama, Agrobank turut menyampaikan sumbangan zakat kepada pelajar asnaf seramai 50 orang dari Sekolah Kebangsaan Sultan Ismail 1, di sini.

(Tengku Ahmad Badli Shah Raja Hussin)


Kerajaan kenal pasti negara baru eksport kayu - Fadillah

(Fadillah Yusof (kanan) dalam sesi dialog secara bersemuka bersama wakil syarikatindustri perabot di Pulau Pinang)

NIBONG TEBAL, 10 Jun- Kementerian Perladangan dan Komoditi (KPK) sedang berusaha mengenal pasti negara-negara baru yang berpotensi untuk memasarkan produk perkayuan.Timbalan Perdana Menteri yang juga Menteri KPK, Datuk Seri Fadillah Yusof berkata, ia berikutan kekurangan permintaan eksport dari negara luar yang dipercayai menjadi antara cabaran yang dihadapi industri tersebut di Wilayah Utara Semenanjung terutamanya Pulau Pinang.Selain itu, pihaknya turut memfokuskan untuk meningkatkan permintaan dalam negara."Tujuan bila kita turun ini adalah mendengar. Bila mendengar nanti kita akan bincang dan melihat apa permasalahan atau cabara yang dilalui mereka."Kita akan bawa serta berbincang di peringkat kementerian dan agensi pula untuk memastikan apa jua bentuk bantuan, bukan sahaja syarikat pengeluar boleh bertahan, tetapi bagaimana kita dapat tingkatkan perniagaan mereka," katanya kepada media selepas Program Trek Komoditi 2023 (Zon Utara Semenanjung) di Sungai Bakap, di sini.Dalam program itu, sesi dialog secara bersemuka bersama wakil syarikat dalam industri perabot di Pulau Pinang turut diadakan sebagai usaha memperoleh maklum balas semasa terhadap isu berkaitan pemegang taruh industri kayu di wilayah tersebut.


Jualan Rahmah Aidiladha bermula 16-28 Jun

BACHOK, 10 Jun- Jualan Rahmah sempena perayaan Aidiladha akan diadakan di setiap Dewan Undangan Negeri (DUN) di seluruh negara bermula 16 hingga 28 Jun.Timbalan Menteri Perdagangan Dalam Negeri dan Kos Sara Hidup, Fuziah Salleh berkata, Jualan Rahmah itu mengunakan dua konsep iaitu jualan di dalam premis dan luar premis meliputi sebanyak 16 item barangan keperluan asas."Terdapat 640 DUN di seluruh negara dan kita akan buat (Jualan Rahmah), insya-Allah di setiap DUN."Saya mengalukan-alukan sekiranya ada orang ramai yang ingin memberitahu kepada kita, supaya kita sampai kepada mereka. Kita hendak Jualan Rahmah ini dinikmati oleh rakyat," katanya kepada pemberita selepas merasmikan Majlis Pelancaran Pertama Program Jualan Rahmah Mobil di Malaysia dan program Jualan Rahmah peringkat Negeri Kelantan di Pantai Irama, di sini.Ujar Fuziah, Jualan Rahmah Mobil pertama kali diadakan dan menerusi konsep itu pihaknya akan melantik pembekal serta membuat jualan secara bergerak di kawasan pendalaman yang tidak mempunyai kemudahan pasar raya dan jauh untuk mendapatkan barangan keperluan harian.


Perak penyumbang terbesar industri ikan hiasan arowana

IPOH, 10 Jun - Perak merupakan penyumbang terbesar kepada industri ikan hiasan arowana atau kelisa negara apabila merekodkan pengeluaran sebanyak 1,108,450 ekor ikan berkenaan tahun lepas.Ketua Pengarah Perikanan Datuk Adnan Hussain berkata jumlah berkenaan adalah sebahagian besar daripada pengeluaran sebanyak 1,172,544 ekor arowana negara pada 2022."Nilai dagangan bagi arowana pada 2022 mencatatkan RM87 juta secara keseluruhan dan Perak telah menyumbang sebanyak 72 peratus nilai dagangan itu," katanya dalam kenyataan hari ini. Beliau berkata negeri lain yang turut menyumbang adalah Johor dengan 66,367 ekor, Selangor (21,200), Pulau Pinang (19,137), Melaka (2,096) dan Negeri Sembilan (1,565). Katanya setakat ini, sebanyak 96 ladang arowana telah berdaftar dengan Jabatan Perikanan yang beroperasi di Bukit Merah dengan keseluruhan ladang berkeluasan 145 hektar.

Sementara itu, Adnan berkata nilai dagangan ikan hiasan seluruh negara mencatatkan RM370 juta hasil pengeluaran 245 juta ekor ikan hiasan."Perak telah mengeluarkan kira-kira 63 juta ekor ikan hiasan yang menyumbang kepada nilai dagangan sebanyak RM92 juta dan pasaran utama eksport lebih 50 peratus ikan kelisa negara kita adalah China. "Ikan hiasan ini juga turut dieksport ke Jepun, Korea Selatan, Sri Lanka, Ireland, Vietnam dan Thailand manakala jenis ikan yang dieksport adalah jenis Malaysia Gold, Highback, Nami, Silver dan Super Red," katanya. Menurut Adnan Jabatan Perikanan telah mewujudkan satu Pelan Strategik Pengurusan Perikanan Darat 2021-2025 sebagai panduan untuk pelaksanaan pengurusan perikanan darat di Malaysia termasuklah kawasan santuari."Terdapat 13 santuari telah ditubuhkan khusus untuk spesies ikan asli yang terdapat di Malaysia termasuk santuari ikan kelisa diwujudkan bagi tujuan konservasi dan agropelancongan. "Berdasarkan rekod, terdapat 10 santuari yang berstatus aktif dan tiga lagi dalam proses pembangunan semula dan pembaikan struktur. Santuari yang aktif adalah tiga di Pahang, dua di Perak manakala Perlis, Selangor, Johor, Terengganu dan Kelantan masing-masing satu," katanya. - BERNAMA


PAU 2023: MARA beri kelonggaran, 'padam' individu bankrap daripada senarai hitam - Ahmad Zahid

KUALA LUMPUR, 10 Jun- Majlis Amanah Rakyat (MARA) akan memberi kelonggaran kepada peminjam pendidikan berstatus bankrap agar dikeluarkan daripada senarai hitam.Timbalan Perdana Menteri, Datuk Seri Dr Ahmad Zahid Hamidi yang juga Menteri Kemajuan Desa dan Wilayah (KKDW) berkata, perkara itu bagi memberi peluang kedua kepada individu tersebut untuk mendapatkan peluang perniagaan dan pinjaman melanjutkan pelajaran."Saya telah mengarahkan Pengerusi MARA untuk memperhalusi isu ini dan mengambil tindakan bagi meringankan beban peminjam serta memikirkan nasib mereka."Dengan itu, saya sebagai KKDW, saya meluluskannya," katanya dalam Ucapan Penggulungaan Presiden sempena Perhimpunan Agung UMNO 2023 di sini.Semalam, Wakil UMNO Melaka, Fairul Nizam Roslan menggesa MARA memberi peluang kedua kepada peminjam berstatus bankrap, sejajar dengan matlamat penubuhannya untuk membantu Bumiputera, terutama dalam mendapatkan bantuan perniagaan dan pinjaman untuk melanjutkan pelajaran ke peringkat lebih tinggi.


PAU 2023: Pengambilan 15,000 TVET Khas Wanita diluluskan - Ahmad Zahid

KUALA LUMPUR, 10 Jun- Golongan wanita kini berpeluang menceburi bidang Pendidikan dan Latihan Teknikal dan Vokasional (TVET) Khas Wanita di bawah institusi TVET kelolaan Kementerian Kemajuan Desa dan Wilayah (KKDW).Timbalan Perdana Menteri, Datuk Seri Dr Ahmad Zahid Hamidi berkata, TVET Khas Wanita bakal membuka lebih banyak peluang bagi memperkasakan kaum wanita dalam bidang kemahiran."Saya bersetuju 100% dengan saranan Ketua Wanita UMNO (Datuk Seri Dr Noraini Ahmad) untuk menubuhkan TVET Khas Wanita melalui kerjasama antara Universiti Teknikal Malaysia Melaka dan Kolej Universiti Agrosains Malaysia di bawah KKDW."Saya telah meluluskan pengambilan seramai 15,000 wanita untuk masuk ke TVET Khas Wanita," katanya.Perkara tersebut diumumkan Timbalan Perdana Menteri, Datuk Seri Dr Ahmad Zahid Hamidi merangkap menteri KKDW dalam Ucapan Penggulungaan Presiden sempena Perhimpunan Agung UMNO (Pau) 2023 di Pusat Dagangan Dunia (WTC) di sini.


Kertas Putih Kesihatan dibentang pada Selasa

KUALA LUMPUR, 10 Jun- Kertas Putih Kesihatan dijangka dibentangkan di Parlimen pada Selasa ini.Menteri Kesihatan, Dr. Zaliha Mustafa berkata, Kertas Putih berkenaan adalah permulaan perjalanan terhadap reformasi sistem kesihatan negara."Setakat ini, yang boleh saya beritahu ia (Kertas Putih Kesihatan) telah kita bentangkan ke kabinet dan kabinet menyetujuinya. Insya-Allah kita akan dapat membentangkannya pada 13 Jun (Selasa),” katanya pada sidang media di Hospital Gleneagles di sini.Tambah beliau, dasar komprehensif digunakan bagi membangunkan Kertas Putih berkenaan, merangkumi tempoh pelaksanaan pembangunan selama 15 tahun.Sementara itu berhubung Rang Undang-Undang Kawalan Produk Rokok, Zaliha berkata, perkara itu juga akan dibentangkan di Parlimen minggu depan.“Kita mahu laksanakan undang-undang ini segera bagi mengelak pelajar sekolah menjadi perokok," ujarnya lagi.


Pusat Rawatan Tabung Haji Mekah peroleh permit operasi kerajaan Arab Saudi

MEKAH, 10 Jun - Pusat Rawatan Tabung Haji (TH) Mekah berjaya memperoleh permit operasi daripada kerajaan Arab Saudi, seterusnya mengikut jejak Pusat operasi Madinah dan operasi ambulans, yang menerima permit lebih awal.Pengarah Operasi Mekah Bahagian Perubatan, Dr Amin Sah Ahmad berkata, pusat rawatan yang mula beroperasi pada 26 Mei mempunyai pelbagai kemudahan setara dengan hospital pakar bertaraf sederhana.Antara yang terdapat di pusat rawatan berkenaan adalah 194 katil, wad isolasi selain kehadiran 12 pakar kesihatan dan kecemasan.Pusat rawatan itu juga tidak mempunyai masalah daripada segi bekalan ubat-ubatan."Ubat kita ini spektrumnya seperti dari hujung rambut sampli hujung kaki, kalau ada berlaku pengurangan kita akan beli di sini atau bawa dari Malaysia, tiada masalah, setakat ini, klinik kesihatan pun, hospital juga kita akan sediakan," kata Dr Amin di sini.

(Dr Amin ketika ditemui media di Mekah)

Ketika ini, pusat rawatan itu telah menerima pesakit dalam kalangan jemaah haji meliputi pelbagai jenis penyakit dan mereka berusia 50 tahun ke atas.Pihaknya akan mempertingkatkan usaha memberi pendidikan kepada jemaah supaya mengamalkan meminum air secara kerap, terutama menjelang operasi Masya’ir di Arafah, Mudzalifah dan Mina nanti.Jemaah yang terlantar pula akan dibantu mengerjakan ibadah haji termasuk ketika wuquf di Arafah.


Ahmad Zahid terima memorandum tubuh SEGiM

(Ahmad Zahid (atas motor) memegang memorandum cadangan penubuhanSEGiM di Kuala Lumpur)

KUALA LUMPUR, 10 Jun- Memorandum cadangan penubuhan Suruhanjaya Ekonomi GIG Malaysia (SEGiM) yang bertujuan bagi menjaga kebajikan seluruh rantaian ekonomi gig di negara ini telah diserahkan kepada Timbalan Perdana Menteri, Datuk Seri Dr Ahmad Zahid Hamidi hari ini.Memorandum berkenaan diserahkan oleh Presiden Persatuan Penghantar P-Hailing Malaysia (PENGHANTAR), Zulhelmi Mansor di Pusat Dagangan Dunia (WTC) sempena Perhimpunan Agung UMNO (PAU) 2023 di sini."NGO (badan bukan kerajaan) dan Kesatuan Sekerja telah membawa perkara ini kepada saya lebih awal, jadi hari ini mereka datang bukan sekadar untuk menghantar memorandum, tetapi mengucapkan terima kasih atas insiatif UMNO."UMNO akan memperjuangkan nasib pekerja gig di seluruh negara, insya-Allah," katanya di sini.Dalam Ucapan Dasar Presiden semalam, Ahmad Zahid mengusulkan Penubuhan SEGIM perlu disegerakan memandangkan sektor ekonomi gig di negara ini semakin berkembang.

(Ahmad Zahid (baju biru) di WTC, Kuala Lumpur)


Penerusan subsidi ayam, telur tidak perlu dijadikan isu - Salahuddin

KOTA BHARU, 10 Jun- Langkah kerajaan meneruskan pemberian subsidi kawalan harga ayam dan telur ayam merupakan pendekatan proaktif yang diambil tepat pada masanya. Menteri Perdagangan Dalam Negeri dan Kos Sara Hidup (KPDN) berkata, Datuk Seri Salahuddin Ayub berkata, perkara itu tidak seharusnya dijadikan isu sama ada ia perlu diteruskan atau tidak, memandangkan kerajaan sentiasa memberi keutamaan serta komitmen tinggi dalam memastikan hak rakyat terbela.   Jelas beliau, setiap bulan kerajaan membelanjakan kira-kira RM200 juta bagi tujuan pemberian subsidi barangan keperluan termasuk ayam dan telur ayam."Kita mengambil kira tentang rakyat yang masih memerlukan bantuan kerajaan, khususnya untuk mendapat protein yang paling murah ini, iaitu ayam dan telur."Jadi semalam, kerajaan tidak keberatan untuk menyambung terus pemberiaan subsidi itu demi untuk kita memastikan untuk rakyat dapat membeli harga ayam dan telur di kawal kerajaan," katanya ketika ditemui pemberita selepas merasmikan Program Inisiatif Pendigitalan Sektor Peruncitan (ReDI) dan Menu Rahmah peringkat negeri Kelantan di Pasar Siti Khadijah, di sini.Semalam, Perdana Menteri Datuk Seri Anwar Ibrahim bersetuju supaya pemberian subsidi serta kawalan harga ayam dan telur yang sepatutnya berakhir 30 Jun ini diteruskan selepas 1 Julai depan. Sementara itu, mengulas mengenai program ReDi, beliau berkata kerajaan menyasarkan 30,000 peniaga mendaftar menyertai program itu hingga hujung tahun ini. Program bertujuan untuk memberi sokongan, sumber daya dan bantuan teknologi kepada usahawan dan peniaga dalam memasuki era digital yang semakin canggih dan kompleks dengan penekanan terhadap keperluan traksaksi perniagaan tanpa tunai.

Artikel berkaitan:PM setuju subsidi ayam, telur diteruskan demi kebajikan rakyat


Kerajaan teliti pendedahan laporan sulit kehilangan Amri Che Mat - Saifuddin

(Saifuddin Nasution (kiri) dan Menteri Pendidikan, Fadhlina Sidek (kanan) dalam sesi penerangan projek bina baharubengkel mata pelajaran RBT Sekolah Kebangsaan Jabi di Pokok Sena, Kedah)

POKOK SENA, 10 Jun- Kerajaan akan meneliti laporan sulit Pasukan Petugas Khas mengenai kehilangan aktivis sosial, Amri Che Mat supaya langkah bersesuaian dapat dilakukan berhubung pendedahan laporan itu.Menteri Dalam Negeri, Datuk Seri Saifuddin Nasution Ismali berkata, beliau akan membawa perkara tersebut ke peringkat 'lebih atas' bagi melihat kembali langkah yang boleh dilaksanakan kerajaan. "Tentunya saya akan bawa perkara ini ke peringkat 'lebih atas' lagi untuk tengok balik tentang langkah yang akan kita (kerajaan) ambil seterusnya."Amri hilang lama dah (dilaporkan pada 2016) bukan semasa (Datuk Seri) Anwar Ibrahim (jadi Perdana Menteri), tetapi keputusan mahkamah supaya laporan siasatan itu didedah berlaku semasa Anwar Ibrahim jadi Perdana Menteri, masa Kerajaan Perpaduan."Jadi apabila Peguam Negara mengemukakan rayuan, mahkamah kemudian memutuskan penangguhan, saya sudah tentu akan meneliti perkara ini," katanya kepada pemberita selepas sesi penerangan projek bina baharu bengkel mata pelajaran Reka Bentuk dan Teknologi (RBT) Sekolah Kebangsaan Jabi di sini. Saifuddin yang juga Pengerusi Jawatankuasa Pembangunan Negeri Kedah mengulas laporan sebuah portal berita hari ini mengenai kenyataan aktivis yang mempersoalkan mengenai kehilangan Amri. 9 Mei lalu, Hakim Mahkamah Tinggi Datuk Wan Ahmad Farid Wan Salleh membenarkan permohonan semakan kehakiman yang difailkan isteri Amri iaitu Norhayati Mohd Ariffin secara terhad dalam tempoh 30 hari. Dalam permohonan itu, Norhayati menuntut antaranya satu pengisytiharan bahawa laporan yang disediakan pasukan petugas khas tidak termasuk dalam takrifan “rahsia rasmi” di bawah Seksyen 2 Akta Rahsia Rasmi (OSA). Bagaimanapun pada 7 Jun lepas,  Mahkamah Tinggi Kuala Lumpur membenarkan permohonan kerajaan Malaysia untuk menggantung perintah mahkamah supaya mengeluarkan laporan sulit pasukan petugas khas mengenai kehilangan Amri kepada Norhayati.


KDN, KPM pandang serius isu buli di sekolah

POKOK SENA, 10 Jun- Semua pihak perlu berganding bahu membanteras dan menangani kes buli di sekolah.Kementerian Dalam Negeri (KDN) dan Kementerian Pendidikan (KPM) sememangnya memandang serius isu berkenaan.

Menteri Dalam Negeri, Datuk Seri Saifuddin Nasution Ismail berkata kerjasama itu penting bagi memastikan kejadian buli tidak berulang.

Jelas beliau, cabaran terbesar yang dihadapi bukan soal undang-undang, tetapi berkaitan penguatkuasaan. Justeru, langkah pencegahan perlu dilaksanakan segera dengan memberi tumpuan kepada aspek seperti pembinaan akhlak. "Kita sentiasa memandang serius perkara ini...lebih-lebih lagi apabila media sosial memaparkan insiden itu, ia sering kali berakhir dengan pihak polis akan segera mengesan dan mengambil tindakan kepada pelakunya."Dan kita gesa baik peringkat ibu bapa atau masyarakat, institusi sekolah mahupun institusi pelaksana yang lain supaya masing-masing berganding bahu mengambil langkah perlu bagi mengekang (kejadian buli) agar perkara itu tidak menjadi barah dalam masyarakat khususnya," katanya.

Beliau yang juga Pengerusi Jawatankuasa Pembangunan Negeri Kedah bercakap kepada pemberita selepas mengiringi Menteri Pendidikan, Fadhlina Sidek melakukan lawatan kerja ke Sekolah Kebangsaan Jabi, di sini hari ini.


Mesyuarat JKSMN tumpu tingkat produktiviti tanaman padi, peranan FAMA

KUALA LUMPUR, 10 Jun- Inisiatif penanaman untuk meningkatkan pengeluaran padi negara secara lima musim dalam tempoh dua tahun akan dipertimbangkan.

Ia sebagai usaha untuk menambah baik ekosistem agromakanan negara.Perkara itu antara diputuskan dalam Mesyuarat Jawatankuasa Kabinet Mengenai Dasar Sekuriti Makanan Negara (JKSMN) Kali ke-3 Bilangan 1 Tahun 2023 yang dipengerusikan Perdana Menteri, Datuk Seri Anwar Ibrahim, semalam.

Turut dipertimbangkan dalam mesyuarat itu ialah usaha Lembaga Pemasaran Pertanian Persekutuan (FAMA) dalam menjamin ketersediaan bekalan makanan dan cadangan penetapan sistem penternakan secara tertutup bagi pengurusan ladang yang produktif dan selamat.Sebanyak tiga kertas kerja diteliti bagi menambah baik ekosistem agromakanan negara khususnya dalam mencapai sasaran keterjaminan makanan yang mencukupi.JKSMN turut memberi tumpuan memperkukuh sekuriti makanan negara mengambil kira faktor yang memberi kesan kepada pertanian negara seperti perubahan iklim; kekangan sumber; konflik geopolitik; kemudahsampaian makanan; jurang pendapatan dan amalan pemakanan.


Selenggara sekolah, SK Jabi terima peruntukan RM300,000

POKOK SENA, 10 Jun- Kementerian Pendidikan (KPM) sentiasa memberi komitmen dan keutamaan berkaitan pembangunan dan penyelenggaraan di sekolah-sekolah, seluruh negara. Ini terutama bangunan sekolah yang daif dan memerlukan perhatian khusus. Ke arah itu, KPM meluluskan peruntukan segera berjumlah RM300,000 kepada Sekolah Kebangsaan, SK Jabi di sini, bagi kerja-kerja penyelenggaraan bangunan. Peruntukan tersebut diumumkan Menteri Pendidikan, Fadhlina Sidek selepas melakukan lawatan ke sekolah berkenaan, pagi tadi."Daripada awal memang komitmen kita sebagai kerajaan mengutamakan soal-soal pembangunan bangunan daif dan penyelenggaraan. "Jadi pada pagi tadi, saya berkesempatan melihat keperluan dan juga penyelenggaraan sekolah di sini. "Jadi di peringkat KPM kami setuju untuk meluluskan RM300,000 pada hari ini bagi membantu penyelenggaraan sekolah ini," katanya kepada pemberita, di sini hari ini.

(Fadhlina (kanan) pada sidang media di SK Jabi, yang turut disertai Saifuddin Nasution (kiri)

Lawatan turut disertai Menteri Dalam Negeri merangkap Pengerusi Jawatankuasa Pembangunan Negeri Kedah, Datuk Seri Saifuddin Nasution Ismail.Saifuddin Nasution berkata, Kerajaan Persekutuan akan memastikan segala projek pembangunan yang telah diluluskan di negeri itu dapat dilaksanakan mengikut jadual. Menurutnya, untuk tahun ini, Kerajaan Persekutuan telah meluluskan sejumlah RM1.6 bilion bagi melaksanakan 453 projek di Kedah.


Jemaah hilang ketika umrah disahkan meninggal dunia di Mekah

(Foto fail: Musthafa Kamal (kanan) dilaporkan hilang pada 12 Disember selepas Muaz menyedari bapanya tiada di bilik hotel di Mekah)

BATU PAHAT, 10 Jun - Jemaah umrah Musthafa Kamal Abdullah, yang dilaporkan hilang di Mekah pada Disember lepas, disahkan telah meninggal dunia.Perkara itu dimaklumkan anak sulungnya, Muhammad Nabel, 26, setelah menerima pengesahan mengenainya daripada Kedutaan Malaysia, kira-kira pukul 11.40 pagi semalam.Beliau sekeluarga yang reda dengan pemergian ayahnya itu berkata solat jenazah ghaib ke atas jenazah yang merupakan guru sekolah itu akan diadakan di Masjid Jamek Sri Gading selepas solat Jumaat.“Saya juga diberitahu oleh pihak kedutaan di sana semalam, yang ayah sebenarnya telah meninggal dunia pada 13 Februari lepas, selepas segala pengesahan biometrik serta pengurusan dan pengebumiannya selesai.“Kini saya bersama ibu, adik beradik dan ahli keluarga yang lain hanya menunggu dokumen pengesahan kematian ayah, saya agak terkilan kerana baru sahaja diberitahu semalam susulan proses pengesahan kematian daripada pihak Arab Saudi yang mengambil masa lama,” katanya ketika ditemui di kediaman keluarganya di Sri Gading, Batu Pahat. Muhammad Nabel, yang bertugas di Pejabat Kadi Daerah Batu Pahat, itu memaklumkan bahawa pihak Kedutaan Malaysia di sana juga baru mengetahui mengenai kematian ayahnya, kira-kira dua hari sebelum memberitahu keluarga.

(Muhammad Nabel menunjukkan gambar arwah bapanya Musthafa Kamal yang disahkan meninggal dunia di Mekah ketika menunaikan umrah)

Selain, menunggu dokumen pengesahan kematian, mereka sekeluarga juga mahu mengetahui punca sebenar kematian ayahnya serta lokasi arwah menghembuskan nafasnya yang terakhir.Beliau juga berhasrat membawa ibu dan empat adiknya untuk menziarahi pusara arwah ayahnya di Mekah dalam masa terdekat.“Saya menganggap kejadian ini ada hikmah di sebaliknya dan bersyukur ayah meninggal dalam keadaan keadaan yang baik (berihram) serta dalam bulan yang baik (Rejab),” katanya.Pada 6 Disember lalu, Musthafa Kamal, 49 berangkat ke Tanah Suci bersama seorang lagi anak, Muaz, 17, dan dua beranak itu sepatutnya dijadual pulang ke tanah air pada 18 Disember.Bagaimanapun, dia dilaporkan hilang pada 12 Disember selepas Muaz menyedari tiada di bilik hotel di Mekah.


PM jemput warga Pulau Pinang hadir sesi Temu Anwar

(Datuk Seri Anwar Ibrahim/Foto fail Bernama)

KUALA LUMPUR, 10 Jun- Perdana Menteri, Datuk Seri Anwar Ibrahim menjemput warga Pulau Pinang untuk hadir ke sesi Temu Anwar yang akan diadakan, esok di Universiti Sains Malaysia (USM).Anwar menerusi kemas kini di Facebook memaklumkan orang ramai yang ingin menghadiri sesi berkenaan boleh membuat pendaftaran menerusi laman web www.temuanwar.com."Ayuh warga Pulau Pinang ikut serta dalam sesi Temu Anwar yang akan diadakan esok bersamaan 11 Jun 2023 bertempat di Universiti Sains Malaysia (USM)."Seperti kebiasaan, saya akan menjawab pelbagai soalan yang diajukan oleh para peserta yang hadir."Pendaftaran boleh dibuat menerusi laman web temuanwar.com. Kita jumpa esok!," katanya.

(Poster jemputan program yang akan berlangsung esok/FB Anwar Ibrahim)


Tarikh lihat anak bulan Zulhijah 18 Jun ini

KUALA LUMPUR, 10 Jun - Tarikh melihat anak bulan Zulhijah bagi menetapkan tarikh Hari Raya Aidiladha adalah pada petang Ahad, 18 Jun bersamaan 29 Zulkaedah 1444 Hijrah.Penyimpan Mohor Besar Raja-Raja akan mengisytiharkan pada malam itu juga tarikh 1 Zulhijah dan tarikh 10 Zulhijah iaitu Hari Raya Aidiladha yang ditetapkan melalui radio dan televisyen.“Majlis Raja-Raja telah mempersetujui bahawa cara menetapkan tarikh Hari Raya Korban adalah berdasarkan rukyah dan hisab,” menurut kenyataan pejabat Penyimpan Mohor Besar Raja-Raja hari ini.Kenyataan itu turut menyebut bahawa jawatankuasa-jawatankuasa yang berkenaan telah diperkenankan untuk melihat anak bulan Zulhijah pada petang hari tersebut di lebih 20 lokasi di seluruh negara.Lokasi tersebut ialah di Pontian Kecil, Johor; Kompleks Falak Al-Khawarizmi Kampung Balik Batu, Tanjung Bidara, Melaka; Kompleks Baitul Hilal Telok Kemang, Port Dickson, Negeri Sembilan serta Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.

Selain itu, di Pantai Pasir Panjang, Mukim Pengkalan Baru, daerah Manjong, Perak; Pusat Falak Sheikh Tahir, Pantai Aceh, Pulau Pinang serta Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar di Kedah.Lokasi lain ialah di Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap Kolej Ugama Sultan Zainal Abidin (KUSZA), Mukim Merang, Setiu di Terengganu serta Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan Perbadanan Kemajuan Iktisad Negeri Kelantan (SEDC), Kota Bharu di Kelantan.Manakala lokasi di Pahang pula melibatkan Pusat Falak, Miri dan Teluk Bandung, Kuching di Sarawak; Balai Cerap Al-Biruni, Tanjung Dumpil, Putatan di Sabah serta Bukit Tanjong Batu, Nenasi; Gunung Berinchang, Cameron Highlands dan Bukit Pelindong, Kuantan di Pahang.Turut menjadi lokasi melihat anak bulan itu ialah Tingkat 13, Menara Universiti Malaysia Sabah, Kampus Antarabangsa Labuan; Menara Kuala Lumpur; Pusat Konvensyen Antarabangsa Putrajaya dan Menara Pandang, Masjid Al-Hussain Kuala Perlis, Perlis.


Lelaki hidup enam hari di dalam hutan akibat tekanan diselamatkan bomba

IPOH, 10 Jun - Seorang lelaki yang memasuki kawasan hutan selama enam hari akibat tekanan kerja diselamatkan bomba setelah mangsa menghubungi talian kecemasan awal pagi tadi.Penolong Pengarah Bahagian Operasi Jabatan Bomba dan Penyelamat Malaysia (JBPM) Perak Sabarodzi Nor Ahmad pihak bomba menerima panggilan pada pukul 11.44 malam tadi dan bergegas ke lokasi yang dimaklumkan mangsa.Katanya Mohamad Suhairy Mohamed, 41, menaiki bas dari Kuala Lumpur pada 3 Jun lalu menuju ke Terminal Amanjaya disebabkan tekanan di tempat kerja dan mengambil keputusan untuk hidup di dalam hutan.Bagaimanapun katanya, akibat lapar dan tersesat, mangsa mengambil keputusan menghubungi talian kecemasan 999 melalui telefon bimbitnya.“Mangsa memakai baju berwarna oren, berseluar jeans biru dapat dihubungi melalui telefon tetapi tiada rangkaian Internet.“Mangsa memasuki hutan melalui PPU TNB berhampiran Jabatan Audit Negara, dan ketika sampai di lokasi kejadian, komander operasi telah menghubungi mangsa dan mangsa memaklumkan dia mendengar kehadiran jentera bomba dari dalam hutan,” katanya dalam kenyataan di sini.Katanya komander operasi kemudian mengarahkan anggota bertugas membuat pencarian awal di kawasan hutan dan mangsa dijumpai pada pukul 2.46 pagi pada jarak 3.2 kilometer, sebelum diserahkan kepada polis untuk tindakan lanjut, katanya.- BERNAMA


RCEP, tambah baik kemudahan perdagangan

ANHUI, CHINA, 10 Jun- Perkembangan aktiviti perdagangan dan peningkatan permintaan untuk pelancongan sentiasa berjalan seiring. Konsul Jeneral Malaysia di Shanghai, Syed Farizal Aminy Syed Mohamad berkata pertumbuhan ekonomi yang dirangsang oleh peluasan perdagangan bawah Perkongsian Komprehensif Ekonomi Serantau (RCEP), dapat membantu menambah baik infrastruktur pelancongan, kemudahan, pengangkutan awam dan standard keselamatan. Katanya, dengan lonjakan semula ekonomi China pasca pandemik, rantau Asia Pasifik mempunyai potensi cerah untuk menyumbang kepada pertumbuhan ekonomi global dengan sektor pelancongan menjadi antara penyumbang utama.Beliau bercakap pada Forum Kerjasama Industri Kebudayaan dan Pelancongan dalam kalangan negara anggota RCEP pada Persidangan Kerjasama Serantau RCEP, di sini pada Jumaat.  Persidangan sehari itu turut menyaksikan 13 inisiatif baharu ditandatangani negara anggota RCEP bersama Wilayah Anhui, antaranya pertanian, pelancongan, teknologi dan kesihatan. Malaysia turut menandatangani salah satu inisiatif kerjasama pendidikan di antara Kolej Universiti Antarabangsa INTI dan Kolej Teknikal dan Vokasional Bozhou.

(Syed Farizal Aminy (tiga dari kanan) pada Persidangan Kerjasama Serantau RCEP yang berlangsung di Anhui, China)


RTM rangkul dua anugerah Hadiah Kewartawanan MPI-Petronas 2022

KUALA LUMPUR, 9 Jun- Radio Televisyen Malaysia (RTM) berjaya memenangi dua kategori dalam Hadiah Kewartawanan Malaysia (HKM) MPI-Petronas 2022 yang berlangsung di Hotel Majestic di sini malam ini.

Wartawan dan penyunting, Andy Reza Rohadian merangkul pemenang emas Kategori Hadiah Wartawan Muda A. Samad Ismail - TV dengan membawa pulang RM5,000, sijil dan trofi menerusi hasil garapan laporan LRT Tergendala, Apa Puncanya? Dan Usul Undi Percaya Terhadap PM: Makna Sebenar dan Kepentingannya.

“Satu penghargaan terbesar, bukan sahaja buat saya tetapi juga untuk RTM. RTM telah menyediakan ruang, peluang dan kepercayaan untuk saya berkarya menerusi laporan berita. Saya berdoa semoga anugerah diterima ini akan dapat memberi inspirasi kepada lebih ramai wartawan, bukan sahaja di RTM, malah di seluruh Malaysia untuk memberikan yang terbaik bagi industri kewartawanan negara,” katanya di sini.

Sementara itu, Rosdi Omang daripada Nasional fm merupakan pemenang emas Kategori Laporan Radio Terbaik membawa pulang RM10,000, sijil dan trofi menerusi laporan K-9 (Wira 12-22).

“Alhamdullilah, hari ini kemenangan untuk dua tahun berturut-turut. Saya ucapkan terima kasih kepada isteri dan anak-anak atas pengorbanan, kepada Nasional fm dan terutamanya kepada RTM. Karya yang dihasilkan dengan keikhlasannya, bukan kerana memikirkan kemenangan, anugerah atau apa-apa jua bentuk penghargaan lain. Keikhlasan itu mungkin membawa kemenangan buat kali kedua ini,” katanya.

Ketua Pengarah Penyiaran, Suhaimi Sulaiman turut mengakui kemampuan Andy Reza dan Rosdi Omang serta kemenangan mereka juga sudah dijangka Suhaimi.

“Semalam di Singapura kita (RTM) menang dua (anugerah) hari ini kita menang lagi dua. Saya kenal kedua-dua mereka ini, mereka memang hebat. Alhamdullilah, pencapaian yang hebat dan berbangga dengan mereka. RTM miliki ramai yang berpengalaman dan berbakat besar,” katanya.

Semalam, RTM berjaya memenangi dua anugerah di Asia Pacific Broadcasting Awards 2023 di Singapura menerusi kategori Innovasi Dalam Arkib Digital dan Aplikasi OTT.

(Suhaimi Sulaiman (tengah) bersama Andy Reza (kiri) dan Rosdi Omang (kanan) diHotel Majestic, Kuala Lumpur)


Pengiktirafan kepada wartawan, media diharap semarak semangat laksana tugas- Fahmi

(Wartawan dan Penyunting Andy Reza Rohadian, pemenang emas kategori Hadiah Wartawan Muda A. Samad Ismail (TV) membawa pulang RM5,000.00 sijil dan trofi)

KUALA LUMPUR, 9 Jun- Hadiah Kewartawanan Malaysia MPI-Petronas merupakan acara tahunan bagi mengiktiraf karya-karya kewartawanan cemerlang sepanjang tahun.Menteri Komunikasi dan Digital, Fahmi Fadzil berkata pengiktirafan diberikan kepada wartawan dan petugas media itu, diharap mampu menyemarak semangat golongan tersebut untuk melaksanakan tugas secara lebih beretika.“Selain itu, kementerian juga dengan MPI serta agensi media akan terus mencari ruang dan peluang memastikan isu-isu berkaitan media khususnya perihal etika dapat ditambahbaik,” katanya.

(Menteri Komunikasi dan Digital, Fahmi Fadzil)

Berikut senarai penuh pemenang emas Hadiah Kewartawanan Malaysia MPI-Petronas 2022.1. Esei Foto Cemerlang - Mohd Azlan Mat Sidek (Malaysia Gazette)2. Foto Cemerlang - Mohamed Sairien Mohamed Nafis (The Vibes)3.Infografik Terbaik - Mohamad Sany Misnan (Utusan Malaysia) 4. Laporan Berita Cemerlang - Farrah Naz Abd Karim (New Straits Times)5. Penyiasatan Cemerlang -Aliza Shah Muhamad Shah (The Star)6.Rencana Cemerlang - Nurul Isnaini Mohd Muslim (Bernama)7.Desain Halaman Pertama Terbaik - Tung Eng Hwa (Majoriti7)8. Kolumnis/Kritikan/Komentar Cemerlang - Martin Prasad Vengadesan 9. Alam Sekitar Cemerlang Petronas - Wong Siew Lyn, Law Yao Hua, Masjalizah Hamzah, Lee Kwai Han, Yeong Hui Jin dan Ushar Prakash Kaur Daniele (Macaranga)10. Berita Video Cemerlang - Juliana Shahrin dan Mohd Jufri Mohd Judin (TV3)11. Dokumentari Video Cemerlang - Chritine Lee Mei Chin dan Mohd Zahril Abdullah (TV3)12 Laporan Radio Terbaik - Rosdi Omang (NASIONALfm)13.Multimedia Terbaik - Lee Long Hui, Ooi Choon Nam, Yan Jing Tian, Syariman Badrulzaman, Andrew Ong Kok Heng dan Raveena Preet Kaur Nagotra (MalaysiaKini)14.Wartawan Muda A.Samad Ismail (media cetak) - Sandhya Menon (The Star) 15.Wartawan Muda A.Samad Ismail (TV) - Andy Reza Rohadian Khairul Anwar (RTM)16.Anugerah Khas Juri - James Alexander Ritchie (New Sarawak Tribune)17.Hadiah Kajai - Yusmizal Dolah Aling (Harian Metro)18.Tokoh Media - Datuk Henry Lau Lee Kong (Borneo Post) - BERNAMA


Wartawan, media mampu jadi pencetus idea pembinaan negara

(Perdana Menteri Datuk Seri Anwar Ibrahim bersama pemenang padaMalam Wartawan Malaysia di ibu negara)

KUALA LUMPUR, 9 Jun- Wartawan dan media mampu menjadi pencetus idea pembinaan sesebuah negara.Perdana Menteri Datuk Seri Anwar Ibrahim berkata golongan ini harus bebas memberi pandangan serta kritikan membina dalam menjadikan tatakelola pentabiran lebih baik.“Kita angkat semula keupayaan kita dalam memaknai perpaduan rakyat, bukan hanya golongan sarjana tetapi wartawan harus bebas tegur, kritik dan beza pandangan dengan jalur tetap kepimpinan negara.“Sebab itu saya masih tuntas dengan pandangan tugas wartawan bukan sekadar melaporkan tetapi membimbing idea kepada negara,” katanya dalam ucapan pada Malam Wartawan Malaysia 2023 sempena Hadiah Kewartawanan Malaysia (HKM) MPI-Petronas 2022 di sini malam ini.

(Perdana Menteri berucap pada Malam Wartawan Malaysia 2023 sempena HKM MPI-Petronas 2022/BERNAMA)

Perdana Menteri turut menyeru pengamal media untuk bertindak sebagai pendidik masyarakat dengan menanam minat dan mengajak rakyat agar lebih minat membaca dan menimba ilmu.Beliau berkata sesuatu isu yang berlaku dalam negara termasuk soal dasar dan tatakelola tidak dapat dicakna dengan baik tanpa minat membaca yang mendalam. Kemudahan media yang ada perlu dijadikan platform untuk mendidik anak bangsa dengan memupuk semangat membaca."Saya tidak ada masalah untuk mereka memilih jalur apa pun tetapi jangan mencari jalan yang singkat untuk mencari kebenaran.Katanya, selain itu, cabaran ketika ini adalah mengangkat semula keupayaan dalam negara demokrasi berpandukan konsep Malaysia Madani.Turut hadir Menteri Komunikasi dan Digital Fahmi Fadzil serta timbalannya Teo Nie Ching, Ketua Pegawai Eksekutif Institut Akhbar Malaysia (MPI) Datuk Dr Chamil Wariya dan Naib Presiden Eksekutif Petronas Liza Mustapha.HKM MPI-Petronas merupakan acara tahunan bagi mengiktiraf karya kewartawanan sepanjang tahun dengan Hadiah Kajai sebagai pengiktirafan tertinggi kepada wartawan yang melaksanakan tugas dengan cemerlang.Sebanyak 368 penyertaan pelbagai karya kewartawanan diterima tahun ini berbanding 350 pada tahun sebelumnya.Sementara itu, RTM memenangi dua kategori dalam HKM-MPI 2022 yang menyaksikan Wartawan dan Penyunting, Andy Reza Rohadian, sebagai pemenang emas kategori Hadiah Wartawan Muda A. Samad Ismail (TV) dengan membawa pulang RM5,000.00, sijil dan trofi.Ia menerusi hasil garapan laporan 'LRT Tergendala, Apa Puncanya? dan Usul Undi Percaya Terhadap PM: Makna Sebenar dan Kepentingannya'.Manakala, Rosdi Omang daripada NASIONALfm merupakan pemenang emas kategori Laporan Radio Terbaik dengan membawa pulang RM10,000.00, sijil dan trofi menerusi laporan K-9 (Wira 12-22) yang dihasilkannya.


Selangor sudah ada pilihan tarikh bubar DUN

SABAK BERNAM, 9 Jun- Menteri Besar Selangor, Datuk Seri Amirudin Shari memberi bayangan pembubaran Dewan Undangan Negeri (DUN) Selangor mungkin akan berlaku sebelum pembubaran secara automatik pada 25 Jun ini.Beliau menjelaskan, pihaknya sudah mempunyai beberapa tarikh sesuai dan permohonan pembubaran DUN itu akan dipersembahkan kepada Sultan Selangor, Sultan Sharafuddin Idris Shah."Yang pohon (pembubaran DUN) adalah menteri besar dan meluluskan atau perkenan adalah Tuanku (Sultan Sharafuddin) dan kedua-duanya belum berlaku, jadi apa-apa tarikh itu masih bayangan atau tidak benar."Kita dah ada beberapa pilihan tarikh, yang pastinya kita akan cuba buat sebelum 25 Jun ini," katanya dalam sidang media selepas Majlis Pengenalan Pembangunan Kawasan Sabak Bernam (SABDA) di Nazbell Cottage and Garden di sini.Beliau juga akan berbincang dengan Presiden PKR yang juga Perdana Menteri, Datuk Seri Anwar Ibrahim mengenai tarikh sesuai pembubaran DUN Selangor.Sementara itu, mengenai pembahagian kerusi bagi pilihan raya negeri di Selangor membabitkan Pakatan Harapan (PH) dan Barisan Nasional (BN) sudah hampir selesai dengan kini hanya tinggal tiga kerusi sahaja yang belum dimuktamadkan.Amirudin yang juga Pengerusi PH Selangor berkata, ia adalah perkembangan yang baik kerana sebelum ini terdapat tujuh kerusi yang masih belum diselesaikan.


Bayi perempuan ditinggalkan di pintu Masjid An Najihah

(Bayi perempuan yang dijumpai di Masjid An Najihah, Perak/IPD Kerian)

GUNUNG SEMANGGOL, 9 Jun- Seorang bayi perempuan ditemukan di hadapan pintu utama Masjid An Najihah, Sungai Kepar, di sini, tengah hari tadi.Ketua Polis Daerah Kerian, Superitendan Juna Yusoff berkata bayi tersebut dalam keadaan sihat dan tiada sebarang kecederaan."Hasil semakan rakaman kamera litar tertutup (CCTV) mendapati seorang perempuan telah masuk ke dalam kawasan masjid dan meninggalkan bayi itu sebelum beredar, kira-kira pukul 11.58 pagi hari sama," katanya dalam satu kenyataan.Pihak polis meminta wanita tersebut untuk tampil ke Ibu Pejabat Polis Daerah (IPD) Kerian bagi membantu siasatan.Kes disiasat di bawah Seksyen 317 Kanun Keseksaan.Orang ramai yang mempunyai sebarang maklumat berkaitan kejadian diminta untuk menyalurkan kepada balai polis berhampiran atau menghubungi bilik gerakan IPD Kerian di talian 05-7212222.


Lawatan kerja Presiden Indonesia, positif, memberangsangkan

(Pertemuan antara Perdana Menteri Datuk seri Anwar Ibrahim dengan Presiden Indonesia Joko Widodo di Seri Perdana pada 8 Jun 2023/BERNAMA)

KUALA LUMPUR, 9 Jun- Lawatan kerja Presiden Indonesia ke Malaysia disifatkan sebagai memberangsangkan dan positif untuk hubungan dagang antara kedua-dua negara.

Penganalisis Ekonomi Prof Madya Dr Aimi Zulhazmi Abdul Rashid berkata, keakraban hubungan antara kedua pemimpin juga berjaya menyelesaikan beberapa isu yang berlarutan seperti isu sempadan.

(Jokowi (kiri) Anwar Ibrahim (kanan) dalam sidang media bersamadi Kompleks Seri Perdana, Putrajaya)

"Antara kerjasama yang berterusan terutamanya Malaysia dan Indonesia berkenaan minyak kelapa sawit, itu yang pasti berlaku. "Keduanya seperti yang saya katakan adalah perdagangan rentas sempadan antara kedua negara, ia menjana ekonomi dari segi aspek peruncitan dan juga kepada aspek pelancongan di negara kita. Ini harus kita giatkan kerana di sinilah banyak perniagaan mikro kecil dan sederhana", katanya dalam sebuah rancangan terbitan RTM. Tambah beliau, Pengiktirafan Bersama Pensijilan Halal Bagi Produk Domestik yang telah ditandatangani juga dilihat sebagai satu pencapaian yang positif bagi kedua-dua negara.


SABDA mampu tarik pelaburan RM1.9 bilion di utara Selangor

(Datuk Seri Amirudin Shari di Majlis Pengenalan Pembangunan Kawasan Sabak Bernam (SABDA) di Nazbell Cottage and Garden di Sungai Besar, Selangor)

SABAK BERNAM, 9 Jun- Kerajaan negeri yakin Pembangunan Kawasan Sabak Bernam (SABDA) mampu menarik pelaburan berjumlah RM1.9 bilion bagi memajukan bahagian utara Selangor khususnya di daerah itu. Ia melibatkan kawasan seluas 1,317 hektar, dengan enam projek pembangunan dirangka.Menteri Besar Datuk Seri Amirudin Shari berkata melalui enam projek itu sebanyak 3,600 peluang pekerjaan berpendapatan tinggi dapat disediakan kepada penduduk tempatan.Enam projek tersebut adalah Smart Selangor Agro Park di Changkat Menteri, Pusat Perikanan berteknologi tinggi di Sekinchan, Pusat Perniagaan Air Manis, Pusat Rehat dan Rawat Sabak Bernam, agropelancongan di Sekinchan dan kawasan sekitar serta pembinaan pusat setempat penyelenggaraan bot dan kapal nelayan di Sungai Lang.

(Menteri Besar Datuk Seri Amirudin Shari)

Beliau berkata projek tersebut akan dibangunkan secara berfasa dan mula beroperasi bermula tahun depan hingga 2026."Biasanya kita sasarkan pada 2025, tahun 2026 paling lewat. Jadi, kalau boleh kita mahu semuanya diselesaikan pada tahun depan. Kita dapat  lihat projek 2026 yang boleh kita selesaikan pada hujung tahun ini. Jadi pada 2025  kita mungkin boleh dapat lihat secara berfasa.

"Apa yang lebih penting, apabila jambatan kedua antara Sabak Bernam di Selangor dan Hutan Melintang di Perak siap nanti, projek pembangunan ini dapat diperkemas dengan lebih terancang pada masa depan", katanya.Beliau berharap pembangunan SABDA mampu membantu merancakkan kegiatan ekonomi di Sabak Bernam yang setanding dengan daerah-daerah maju di negeri tersebut.Beliau berkata demikian selepas majlis Pengenalan Pembangunan Kawasan Sabak Bernam (SABDA) di Sungai Besar.


PAU 2023: Anthony akui sudah 'move on', Shafie jelas kepimpinan negara harus stabil

(Mohd Shafie Apdal dan Anthony Loke)

KUALA LUMPUR, 9 JUN- Saling memaafi, ketepikan segala perbezaan dan sentimen serta terus melangkah ke hadapan merupakan penyelesaian terbaik ke arah menoktahkan permusuhan politik lampau antara parti komponen yang bersatu membentuk Kerajaan Perpaduan ketika ini.Setiausaha Agung DAP, Anthony Loke menambah, paling utama adalah semua jemaah menteri di bawah kepimpinan Kerajaan Perpaduan perlu saling memperkukuh keakraban serta fungsi dan peranan masing-masing demi terus memacu negara ke arah kestabilan politik, sosial dan ekonomi negara."Yang penting kita bekerjasama dengan baik. Bukan soal daripada kata-kata tetapi keikhlasan kita bersama, keikhlasan dari segi kerja."Keikhlasan kita dari segi kerjasama untuk pastikan fungsi kerajaan pada hari ini berjalan dengan baik. Saya rasa kita perlu menunjukkan kematangan berpolitik, bukan melalui kata-kata tetapi melalui tindakan. "Kerjasama di peringkat Jemaah Menteri cukup baik, cukup akrab. Jadi saya rasa kita perlu melangkah ke hadapan, kita sudah 'move on' (bergerak) dan tidak perlu lagi ungkit soal perbezaan masa lampau. Jadi, sentimen yang lalu itu, kita padamkan," katanya ketika ditemui pemberita selepas menghadiri Perhimpunan Agung UMNO (PAU) 2023 di Pusat Dagangan Dunia (WTC) di sini.Sementara itu, Presiden Parti Warisan Sabah (WARISAN), Datuk Seri Mohd Shafie Apdal pula berkata, Malaysia harus berada dalam kepimpinan kerajaan yang stabil, meski berdepan cabaran dinamika politik semasa.Ke arah itu, terdapat keperluan untuk mencari indikator terbaik yang dapat menjamin serta memenuhi hasrat dan kehendak rakyat secara menyeluruh."Paling utama ia adalah titah Raja-Raja Melayu yang menyeru kepada usaha memulihkan ketidakstabilan politik, di samping membangunkan negara demi memastikan rakyat berada bersama-sama kerajaan untuk berkhidmat," katanya di sini.Kehadiran Anthony Loke dan Mohd Shafie pada PAU 2023 sebagai jemputan khas yang mewakili parti komponen Kerajaan Perpaduan.

(Anthony Loke dan Mohd Shafie Apdal)


Ipoh, bandar pelancongan utama negara menjelang 2025

IPOH, 9 Jun- Ipoh akan menjadi bandar pelancongan utama di dalam negara menjelang 2025.Datuk Bandar Ipoh, Datuk Rumaizi Baharin berkata, antara strategi yang dilakukan seperti menarik lebih banyak jenama antarabangsa untuk beroperasi di negeri ini.Beliau berkata, ketika ini Ipoh juga dikategorikan sebagai Bandar Wilayah.

(Ipoh akan menjadi bandar pelancongan utama di dalam negara menjelang 2025)

"Memang Kerajaan Persekutuan sebelum ini melalui Majlis Perancangan Negara telah bersetuju untuk menjadikan Ipoh sebagai Bandar Wilayah meliputi Pahang barat, dua daerah di Pahang barat, Cameron Highland, Kuala Lipis dan juga satu daerah di Kelantan iaitu di daerah Gua Musang dengan Lojing.

"Ini termasuk dengan Negeri Perak, kita akan gerakkan kawasan ini sebagai kawasan baru di tengah semenanjung ini sebagai kawasan pelancongan berasaskan eco tourism dan juga seni", katanya.

Tambah Rumaizi, pihaknya sedang dalam proses untuk memohon kepada UNESCO bagi  mengiktiraf Ipoh sebagai 'Creative City' bawah bidang muzik.Beliau berkata demikian ketika ditemui pemberita di Ipoh hari ini.


1,080 TASKA dikenal pasti tidak berdaftar

(Datuk Seri Nancy Shukri menerima cenderahati pada majlis perasmian Konvensyen Pengasuhan dan Pendidikan Awal Kanak-Kanak Kebangsaan 2023 (KPAKK 2023) di Putrajaya/BERNAMA)

PUTRAJAYA, 9 Jun- Sebanyak 1,080 taman asuhan kanak-kanak (TASKA) dikenal pasti tidak berdaftar diseluruh negara sehingga Disember tahun lalu.

Menteri Pembangunan Wanita, Keluarga dan Masyarakat, Datuk Nancy Shukri berkata jumlah tersebut dilihat membimbangkan berikutan kesukaran untuk mengambil sebarang tindakan sekiranya berlaku perkara yang tidak diingini.Beliau berkata bagi menangani kekangan dan cabaran dalam mempercepatkan proses pendaftaran premis tersebut, satu perbincangan bersama Kementerian Pembangunan Kerajaan Tempatan (KPKT) akan diadakan kelak.

(Menteri Pembangunan Wanita, Keluarga dan MasyarakatDatuk Nancy Shukri)

"Jika dikatakan hendak menyukarkan, saya rasa tidak adil kerana pihak pihak berkuasa tempatan (PBT) juga melihat dari sudut keselamatan."Kalau tempat itu tidak bersesuaian, maka PBT perlu menggunakan syarat-syarat itu supaya mereka juga dapat memenuhi keperluan dari segi keselamatan, kesihatan, kesejahteraan, itu lebih kepada kesihatan kita. Tetapi keselamatan, kalau berlaku apa-apa, jika berlaku kebakaran perlu keluar menyelamatkan diri", katanya.Beliau berkata demikian pada sidang media selepas menyempurnakan Konvensyen Pengasuhan dan Pendidikan Awal Kanak-Kanak Kebangsaan 2023 di Putrajaya.Menurut beliau, sesi libat urus turut akan diadakan mengikut zon di seluruh negara bagi membincangkan perkara berkenaan yang membabitkan pejabat Setiausaha Kerajaan Negeri, PBT dan Kementerian Kesihatan (KKM).Tambahnya, pangkalan data pusat pengasuhan juga akan diwujudkan sebagai rujukan kepada ibu bapa sebelum menghantar anak mereka ke sesebuah TASKA.


10 premis judi di Muar dipotong bekalan elektrik

(Raiz Mukhliz Azman Aziz (kanan) meninjau premis judi yang disita)

MUAR, 9 Jun- Sebanyak 10 premis di sini dikenakan tindakan pemotongan bekalan elektrik kerana menjalankan kegiatan perjudian.Ketua Polis Daerah, Asisten Komisioner Raiz Mukhliz Azman Aziz memaklumkan, kesemua premis perjudian itu dipercayai telah beroperasi selama enam bulan.Tindakan diambil menerusi Op Dadu yang dijalankan bersama Tenaga Nasional Berhad dan Majlis Perbandaran Muar (MPM), semalam.Dalam operasi sama, MPM turut mengambil tindakan sitaan ke atas premis berkenaan bermula hari ini sehingga satu tarikh yang akan dimaklumkan.Tindakan diambil mengikut Undang-Undang Kecil Perlesenan Trend Perniagaan dan Perindustrian MPM 2018 dan Akta Jalan Parit dan Bangunan 1974.

(Anggota dan pegawai penguatkuasa menjalankan operasidi premis judi sekitar Muar, Johor)


Pemilikan rumah pertama, pengecualian duti setem diteruskan

KUALA LUMPUR, 9 Jun- Pengecualian duti setem bagi pemilikan rumah pertama diteruskan untuk menggalakkan pemilikan rumah dalam kalangan rakyat.Kementerian Kewangan menerusi kenyataan memaklumkan, layanan duti setem berkenaan terpakai bagi perjanjian jual beli yang disempurnakan dari 1 Jun 2022 sehingga 31 Disember depan.Menerusi Program Pemilikan Rumah (HOPE), pengecualian duti setem 100 peratus bagi pembelian rumah berharga tidak melebihi RM500,000.00.Manakala pengecualian duti setem 75 peratus bagi pembelian rumah berharga melebihi RM500,000.00 sehingga RM1 juta.

Di bawah HOPE pemilikan rumah pertama Inisiatif Pemilikan Kediaman Malaysia (i-MILIKI) akan diberi pengecualian duti setem ke atas surat cara pindah milik dan perjanjian pinjaman. Selain itu, kerajaan juga telah bersetuju duti setem ke atas surat cara pindah milik harta tanah secara kasih sayang melibatkan ibu bapa dan anak, datuk nenek dan cucu dikecualikan sepenuhnya terhad kepada satu RM1 juta pertama nilai harta tanah.Baki selebihnya daripada nilai harta tanah tersebut tertakluk kepada kadar duti 'ad valorem' dan diberi remisi sebanyak 50 peratus  ke atas duti setem yang dikenakan. Layanan duti setem ini terpakai bagi surat cara pindah milik harta tanah yang disempurnakan mulai 1 April 2023.


PM setuju subsidi ayam, telur diteruskan demi kebajikan rakyat

PUTRAJAYA, 9 Jun- Pemberian subsidi serta kawalan harga ayam dan telur ayam yang sepatutnya berakhir pada 30 Jun ini diteruskan bagi memastikan kebajikan rakyat terus terbela.Kementerian Pertanian dan Keterjaminan Makanan (KPKM) dan Kementerian Perdagangan dalam Negeri dan Kos Sara Hidup (KPDN) memaklumkan, perkara itu telah dipersetujui Perdana Menteri, Datuk Seri Anwar Ibrahim."Setelah mengambil kira semua aspek termasuk memastikan industri ayam dan telur (ayam) kekal mampan dan kebajikan rakyat terus terbela, perdana menteri bersetuju dengan cadangan KPKM dan KPDN supaya pemberian subsidi dan kawalan harga ayam dan telur diteruskan mulai 1 Julai ini," menurut satu kenyataan hari ini.Sebelum ini, Mesyuarat Jemaah Menteri pada 17 Februari lalu menetapkan pemberian subsidi ayam dan telur bermula 1 Januari hingga 30 Jun.Keputusan dibuat bagi memastikan kesejahteraan rakyat terus terpelihara selaras aspirasi Kerajaan Malaysia Madani.


PAU 2023: UMNO sentiasa fikirkan agenda hebat buat negara - Ahmad Zahid

KUALA LUMPUR, 9 Jun- Kedudukan UMNO dalam Kerajaan Perpaduan tidak merubah prinsip perlembagaan parti itu yang tetap mempertahankan Islam, Melayu, Perlembagaan Persekutuan serta perpaduan dan keharmonian rakyat pelbagai kaum. Presidennya, Datuk Seri Dr Ahmad Zahid Hamidi berkata, UMNO juga kekal menjadi rakan strategik politik Kerajaan Perpaduan dengan mencerminkan representasi sebenar UMNO dan Barisan Nasional (BN).Beliau turut menggesa ahli parti supaya berani untuk berhadapan dengan kelompok 'jiwa sempit' yang memperalatkan kaum dan agama untuk kelangsungan politik."Kerajaan Perpaduan adalah gagasan besar, masyarakat Madani adalah falsafah besar dan mendepani landskap politik baharu adalah anjakan besar. Semuanya ini membuktikan kita (UMNO) sentiasa memikirkan agenda dan idea hebat buat negara," katanya dalam  Ucapan Dasar Presiden di Perhimpunan Agung UMNO (PAU) 2023 di Pusat Dagangan Dunia (WTC) di sini.Tambah beliau, naratif kononnya Islam terancam ketika pentadbiran Kerajaan Perpaduan tidak berasas.Buktinya kerajaan pimpinan Datuk Seri Anwar Ibrahim ketika ini memperuntukan RM1.5 bilion kepada Jabatan Kemajuan Islam Malaysia (JAKIM) untuk disalurkan kepada pelbagai program pembangunan institusi Islam negara ini.  Sementara itu, Penubuhan Suruhanjaya Ekonomi Gig Malaysia (SEGiM) antara usul yang diutarakan dalam ucapan tersebut.Ahmad berkata, penubuhannya adalah bagi memastikan Kerajaan Perpaduan dapat mengawal selia ekosistem industri gig, seterusnya menjaga kebajikan seluruh rantaian ekonomi bermula daripada penyedia perkhidmatan, pembekal, pekerja dan pengguna.Sektor berkenaan kian berkembang pesat di Malaysia dengan lebih 1.12 juta pekerja gig telah berdaftar dengan Perbadanan Ekonomi Digital Malaysia (MDEC)."Lebih 80% daripada pengguna ekonomi gig ini adalah terdiri daripada anak muda. Justeru, jangan kita kesampingkan (ketepikan) arus evolusi digital yang menguasai pasaran ekonomi internet Malaysia yang telah mencapai transaksi multi-billion sehingga mencecah RM52.4 billion pada tahun 2020 sahaja. Ia juga dijangka berkembang pada kadar 23% setiap tahun," katanya.Ujar beliau lagi, penubuhan SEGiM akan memberi sinar baharu buat pemain ekonomi gig terutama terhadap komuniti penghantar makanan e-hailing serta membolehkan kerajaan menstrukturkan sistem percukaian ekonomi gig yang menyaksikan pengaliran besar aliran tunai melalui perkhidmatan itu ke luar negara.Kerajaan juga digesa agar dapat menyegerakan pelaksanaan semula pembangunan High Speed Rail (HSR) yang dimulakan Perdana Menteri keenam (Tan Sri Muhyiddin Yassin), tetapi dikaji semula oleh Perdana Menteri Ketujuh (Tun Dr Mahathir Mohamad) dan dibatalkan Perdana Menteri kelapan (Muhyiddin).

(Barisan kepimpinan UMNO pada PAU 2023 di WTC, hari ini)


Laporan akhir gangguan bekalan air di Kedah, Pulau Pinang bulan ini

PUTRAJAYA, 9 Jun - Laporan akhir berhubung insiden gangguan bekalan air di sebahagian kawasan Kedah dan Pulau Pinang akan dimuktamadkan pertengahan bulan ini. Suruhanjaya Perkhidmatan Air Negara (SPAN) memaklumkan telah mengadakan sesi dialog dengan pihak berkepentingan berhubung insiden berkenaan. Lawatan ke lokasi insiden turut dilakukan bagi mendengar taklimat pengoperasian daripada wakil operator bekalan air dan badan pengurusan sumber air negeri.

"Setiap maklum balas akan diteliti sebelum mengesyorkan langkah-langkah penambahbaikan yang wajar dipertimbang dan dilaksana," kata SPAN menerusi kenyataan.SPAN turut memaklumkan, Jawatankuasa Teknikal Khas yang ditubuh bagi meneliti dan mengemuka penyelesaian berhubung bekalan air mentah di kedua-dua negeri itu juga telah diberi taklimat mengenai senario, impak dan langkah pencegahan.Pada 14 Mei lepas, media melaporkan paras air di Sungai Muda, Kedah menunjukkan penurunan secara mendadak di bawah paras satu meter yang berpunca daripada kerosakan pintu kawalan air Sungai Muda, sekali gus menjejaskan pengeluaran di loji rawatan air (LRA) Sungai Dua.


PAU 2023: Kehadiran sempurnakan tugas negara - PM

(Anwar Ibrahim (tengah) bersama Ahmad Zahid Hamidi (kanan) dan Wan Rosdy Wan Ismail (kiri)pada PAU 2023 di WTC, hari ini)

KUALA LUMPUR, 9 Jun- Perdana Menteri, Datuk Seri Anwar Ibrahim menyifatkan kehadirannya ke Perhimpunan Agung UMNO (PAU) 2023 selepas lebih dua dekad adalah bagi menyempurnakan tugas negara.Beliau menegaskan kepentingan negara dan rakyat lebih penting daripada pengalaman peribadi bersama UMNO."Yang penting menyempurnakan tugas negara. Pengalaman peribadi itu penting tetapi tidak boleh mengatasi kepentingan rakyat dan kepentingan negara."Saya ada di sini, saya gunakan platform perpaduan ini untuk memperkukuh kerajaan dan memberi manfaat kepada rakyat," katanya kepada pemberita sebelum meninggalkan Pusat Dagangan Dunia (WTC).Beliau juga mengakui bahawa masih menghafal lagu UMNO ‘Bersatu, Bersedia, Berkhidmat’.“Jadi saya tentunya merasa selesa, senang kerana dah biasa suasana itu (perhimpunan agung UMNO) termasuk menghafal lagu (parti itu),” kata beliau.Anwar hadir ke PAU 2023 di WTC pagi tadi.Kehadirannya melakar sejarah bagi dirinya yang pertama kali menjejakkan kaki ke PAU selepas 25 tahun lalu.PAU turut dihadiri 19 presiden parti yang bergabung di bawah Kerajaan Perpaduan antaranya Timbalan Perdana Menteri, Datuk Seri Fadillah Yusof mewakili Premier Sarawak, Presiden Parti Amanah Negara, Datuk Seri Mohamad Sabu dan Setiausaha Agung Parti Tindakan Demokratik (DAP), Anthony Loke.

(Anwar Ibrahim (tengah) menyanyikan lagu UMNO ‘Bersatu, Bersedia, Berkhidmat’pada PAU 2023 di WTC, hari ini)


Minggu Malaysia Madani dianjurkan di Ho Chi Minh City

(Sebahagian aktiviti sempena pelancaran Minggu Malaysia Madani di Ho Chi Minh City/Foto FB Konsulat Jeneral Malaysia)

KUALA LUMPUR, 9 Jun- Bersempena sambutan ulang tahun ke-50 hubungan dua hala Malaysia-Vietnam, Pejabat Konsulat Jeneral Malaysia di Ho Chi Minh City melancarkan Minggu Malaysia Madani bermula hari ini sehingga 18 Jun depan.

Penganjurannya selaras dengan aspirasi kerajaan mengetengahkan Malaysia Madani di peringkat global.

“Program Minggu Malaysia Madani merupakan inisiatif Pejabat Konsulat Jeneral Malaysia di Ho Chi Minh City dengan kerjasama Malaysia Business Chamber (MBC) dengan sokongan semua agensi kerajaan di sini iaitu  MATRADE, Tourism Malaysia Viernam dan Education Malaysia, menurut kenyataan yang dikongsi kepada RTM.

Sambutan itu turut dimeriahkan dengan persembahan kebudayaan dari negeri Perak dan Melaka Bandaraya Bersejarah.

Minggu Malaysia Madani menonjolkan tiga segmen utama iaitu Malaysia Madani Pavilion (9-11 Jun 2023); Malaysia Education Fair (9-11 Jun 2023); dan Malaysia Food and Cultural (9-18 Jun 2023) di empat hotel terkemuka di Ho Chi Minh City.

Sebanyak 19 jenama Malaysia dan 11 universiti awam dan swasta dari Malaysia terlibat dalam menjayakan program tersebut.

Tahun lalu, hubungan perdagangan dua hala Malaysia-Vietnam merekodkan jumlah dagangan memberangsangkan iaitu sebanyak AS$19.4 bilion, dengan jumlah eksport sebanyak AS$12.2 bilion dan import sebanyak AS$7.2 bilion. Malaysia merekodkan lebihan dagangan sebanyak AS$4.9 bilion.

Dalam industri pelancongan pula, meskipun dalam situasi pandemik COVID-19, Malaysia masih mampu menarik kehadiran pelancong yang merekodkan kehadiran pelancong Vietnam ke Malaysia sebanyak 173,763 orang pada 2022.

Tahun ini, Tourism Malaysia menyasarkan lebih tiga kali ganda hasil daripada promosi bersasar yang dijalankan secara berterusan.

Education Malaysia juga menyasarkan peningkatan mendadak kehadiran pelajar Vietnam ke Malaysia menerusi promosi berterusan serta potensi pasaran yang kuat bagi penduduk Vietnam.

Malaysia sememangnya menjadi destinasi pilihan kerana kestabilan, infrastruktur yang sangat baik serta kos sara hidup berpatutan.


Bekas Mufti Perlis meninggal dunia

(FOTO FB Jabatan Mufti Negeri Perlis)

KANGAR, 9 Jun- Bekas Mufti Perlis, Datuk Mat Jahya Hussin dilaporkan meninggal dunia pagi tadi.Pemergian Allahyarham disahkan oleh anaknya, Datuk Dr Fathul Bari menerusi hantaran di laman Facebook.

(Tangkap layar FB Dr. Fathul Bari)

Difahamkan sebelum ini Allahyarham menerima rawatan di Hospital Universiti Teknologi Mara (UiTM) Puncak Alam selepas kesihatannya merosot akibat penyakit kencing manis.Solat jenazah akan dilaksanakan di Masjid Puncak Alam, selepas solat Jumaat hari ini.Allahyarham Mat Jahya merupakan mufti paling lama berkhidmat di Perlis iaitu selama 22 tahun bermula pada 1984 hingga 2004.


Arab Saudi pergiat usaha pelaksanaan Pelan Operasi Haji 2023

MADINAH, 9 Jun - Arab Saudi mempergiatkan lagi usaha pelaksanaan Pelan Operasi Haji 2023 yang telah dimulakan sejak penghujung Mei lepas, sejajar dengan jangkaan kedatangan dua juta jemaah haji tahun ini.Sehubungan itu, Persatuan Am Khidmat Kenderaan Arab Saudi mengumumkan telah menyediakan kira-kira 18,000 buah bas dan 25,000 pemandu dalam persediaannya memenuhi keperluan pengangkutan jemaah haji musim ini.Dalam kenyataan kepada Agensi Berita Arab Saudi (SPA), Pengarah cawangan persatuan itu di Madinah, Ir. Mazen Tharwat berkata penghantaran pertama jemaah antarabangsa yang tiba di Madinah dan menuju Makkah telah bermula pada 6 Zulhijjah (26 Mei), dengan 26 buah bas."Jumlah ini terus meningkat. Statistik setakat Rabu menunjukkan kira-kira 700 bas telah digerakkan untuk membawa lebih 30,000 jemaah ke Makkah", katanya.Menteri Haji dan Umrah Arab Saudi, Dr Tawfiq Fawzan Al-Rabiah, pada awal tahun ini mengumumkan bahawa negara itu bersedia menerima dua juta jemaah pada musim haji tahun ini, lapor SPA.Kluster Kesihatan Madinah pada semalam dilaporkan turut meningkatkan kapasiti katil pesakit di pusat rawatan King Salman bin Abdulaziz Medical City dan Hospital King Fahad di sini kepada 22 peratus sebagai persiapan menghadapi peningkatan jumlah jemaah yang datang ke Madinah tahun ini.Prasarana kesihatan di Madinah bagi musim haji kali ini meliputi sembilan hospital besar, masing-masing tiga pusat rawatan kecemasan, pusat pengendalian kesihatan di pelabuhan-pelabuhan utama, pusat kesihatan bermusim dan pasukan medik bergerak untuk menyantuni jemaah haji.

Sementara itu, Perbandaran Madinah menyatakan lebih 9,900 petugas telah digerakkan bagi membantu mengawal kualiti dan keselamatan makanan selain memastikan tahap kebersihan dan sanitasi berada pada tahap tertinggi.Ia termasuk memantau operasi pasar awam, pusat komersial, kafe, restoran dan dapur katering.Statistik terbaharu yang dikeluarkan Kementerian Haji dan Umrah Arab Saudi menunjukkan sejumlah 434,980 jemaah haji pelbagai kewarganegaraan sudah memasuki Madinah setakat 7 Jun, menerusi laluan udara dan darat untuk melaksanakan ibadah haji tahun ini. - BERNAMA


Kadar jangka pendek diunjur kekal stabil disokong operasi BNM

KUALA LUMPUR, 9 Jun - Kadar jangka pendek diunjur kekal stabil pada Jumaat, disokong oleh operasi Bank Negara Malaysia (BNM) yang akan menyerap lebihan mudah tunai daripada sistem kewangan.Mudah tunai dianggarkan berjumlah RM40.18 bilion dalam sistem konvensional dan RM32.89 bilion dalam dana Islam.

Hari ini, bank pusat akan menawarkan satu tender pasaran wang konvensional bernilai RM500 juta bagi tujuh hari dan satu tender Qard RM2 bilion untuk tujuh hari.BNM juga akan melaksanakan satu tender repo berbalik bernilai RM1.19 bilion bagi 94 hari.Bank pusat juga mengumumkan ketersediaan kemudahan repo berbalik, perjanjian jual dan beli semula serta Murabahah Komoditi Bercagar untuk tempoh satu hingga tiga bulan.Pada 4 petang, BNM akan menjalankan tender semalaman konvensional bernilai sehingga RM39.9 bilion dan tender semalaman Murabahah bagi RM29.9 bilion.-BERNAMA


Sistem LPSkor mudahkan pemeriksa akses kertas jawapan

KUALA LUMPUR, 9 Jun - Proses semakan semula kertas jawapan Sijil Pelajaran Malaysia (SPM) hanya boleh dilaksanakan menerusi sistem LPSkor.Pengarah Peperiksaan, Lembaga Peperiksaan Kementerian Pendidikan, Dr. Mohd Azam Ahmad berkata sistem berkenaan membantu pemeriksa untuk mengakses kertas jawapan dengan lebih mudah melalui dalam talian.

"Kita tidak perlu hendak mencari pemeriksa hendak hantar skrip itu secara bertulis tetapi kita hantar secara dalam talian, kita boleh hantar terus."Kita sudah ada senarai nama pemeriksa itu dan calon skrip jawapan tersebut akan dihantar terus kepada pemeriksa-pemeriksa, jadi cepatlah," katanya ketika ditemui pemberita selepas menjadi tetamu rancangan Selamat Pagi Malaysia di Angkasapuri. Sistem yang dibangunkan pada 2019 sebagai projek rintis telah digunakan sepenuhnya pada 2020.Bagi calon yang tidak berpuas hati dengan keputusan bagi tiga subjek iaitu Bahasa Melayu, Sejarah dan Matematik, boleh memohon untuk menduduki semula SPM ulangan.


Kerjasama kerajaan Persekutuan, Johor beri kesan menyeluruh

KUALA LUMPUR, 9 Jun - Kerjasama yang dirancang Kerajaan Persekutuan dan Kerajaan Negeri Johor penting bagi memastikan pelaksanaan setiap projek di negeri itu memberi kesan menyeluruh, termasuk buat negara jiran.Perdana Menteri, Datuk Seri Anwar Ibrahim berkata beliau menerima kunjungan Menteri Besar Johor, Datuk Onn Hafiz Ghazi semalam bagi membincangkan pelbagai perkara berhubung kait tata kelola dan peruntukan bagi pembangunan dan ekonomi Johor.

"Antara isu yang disinggung meliputi pembinaan infrastruktur kesihatan dan jalan raya, Kompleks Kastam, Imigresen dan Kuarantin (CIQ), Financial Hub (Hab Kewangan), pembinaan masjid serta sekolah agama di tanah wilayah FELDA," kata Anwar menerusi hantaran di media sosial.Tambah Anwar, turut ditekankan adalah bantuan pasca banjir bagi golongan petani, penternak dan nelayan dan isu penyelenggaraan serta pembaikan rumah pangsa melebihi 40 tahun.


Anwar hadiri PAU 2023 selepas 25 tahun

KUALA LUMPUR, 9 Jun - Perdana Menteri, Datuk Seri Anwar Ibrahim hari ini menghadiri Perhimpunan Agung UMNO (PAU) 2023 di Dewan Merdeka, Pusat Dagangan Dunia (WTC), di sini.Ketibaan Datuk Seri Anwar disambut Presiden UMNO yang juga Timbalan Perdana Menteri, Datuk Seri Dr. Ahmad Zahid Hamidi serta barisan kepimpinan UMNO.

Perdana Menteri turut dilihat mengibarkan bendera Sang Saka Bangsa ketika lagu rasmi UMNO “Bersatu Bersetia Berkhidmat” dimainkan. Selain Anwar, turut hadir pada perhimpunan itu Timbalan Perdana Menteri, Datuk Seri Fadillah Yusof yang juga Ketua Whip Gabungan Parti Sarawak (GPS), Setiausaha Agung DAP, Anthony Loke, Presiden Warisan, Datuk Seri Mohd Shafie Apdal dan beberapa Presiden parti yang mendukung Kerajaan Perpaduan. Ini merupakan Perhimpunan Agung UMNO pertama dihadiri Perdana Menteri, selepas dipecat daripada UMNO pada 1998 ketika memegang jawatan Timbalan Presiden parti.


Lelaki OKU maut, motosikal bertembung

MARANG, 9 Jun - Seorang lelaki orang kurang upaya (OKU) maut dalam kemalangan membabitkan dua motosikal di Jalan Rawai, Kampung Bukit Damai, Bukit Payong, di sini malam tadi.Kemalangan turut menyebabkan dua lagi mangsa cedera termasuk kanak-kanak empat tahun.Ketua Polis Daerah Marang, Deputi Superintendan Mohd Zain Md Dris berkata mangsa yang maut ialah Mohd Azman Mat Salleh, 43 tahun yang menunggang motorsikal jenis Honda Dash 125.Seorang lagi mangsa, Mohamad Zulkifli Suparman, 32 tahun yang menaiki motosikal jenis Yamaha LC135 pula patah tangan dan kaki di sebelah kiri manakala anaknya Nur Ameena Sofia Mohamad Zulkifli empat tahun turut cedera.

"Kejadian dipercayai berlaku 9.45 malam tadi apabila Mohd Azman dari arah Rawai menghala ke arah Kampung Padang Limau manakala Mohd Zulkifli pula dari arah Kampung Padang Limau Nipis menghala ke arah Kampung Rawai. "Ketika tiba di lokasi kejadian, Mohd Azman telah memasuki laluan bertentangan dan bertembung dengan motorsikal yang ditunggang Zulkifli. Ekoran dari kemalangan tersebut mangsa yang tidak memakai topi keledar telah disahkan meninggal dunia di tempat kejadian manakala Zulkifli serta anaknya yang mengalami kecederaan telah di bawa ke Hospital Sultanah Nur Zahirah Kuala Terengganu bagi menerima rawatan," kata Mohd Zain.Tambah Mohd Zain, jenazah Mohd Azman dihantar ke Hospital Hulu Terengganu untuk tindakan lanjut. kes disiasat mengikut Seksyen 41 (1) Akta Pengangkutan Jalan 1987.


Dua kadet ALK terpilih sertai akademi ketenteraan di AS

KUALA LUMPUR, 9 Jun - Dua kadet muda dari Akademi Latihan Ketenteraan (ALK), Ummi Annur Syahmina Sohaini dan Muhammad Faidh Izzuddin Mat Sahari terpilih untuk melanjutkan pengajian di akademi ketenteraan berprestij di Amerika Syarikat (AS) tahun ini.Ini sekali gus menjadikan jumlah keseluruhan rakyat Malaysia yang menjalani latihan di akademi itu seramai lapan orang.Ummi Annur Syahmina dari Port Dickson, Negeri Sembilan diterima masuk ke Akademi Tentera AS di Colorado, manakala Muhammad Faidh Izzuddin dari Kuala Lumpur diterima masuk ke Akademi Tentera AS di West Point, New York.Duta AS ke Malaysia, Brian D. McFeeters berkata kedua-kedua kadet muda itu diumpamakan sebagai generasi yang mewakili masa depan, kemakmuran dan keselamatan bersama antara dua negara Malaysia dan AS.

"Saya ingin mengucapkan tahniah kepada kedua-dua kadet dan saya sangat berbangga dengan mereka. Ia adalah satu contoh ikatan keselamatan yang kami ada dengan Malaysia, menekankan hubungan sesama rakyat. "Jadi kami hantar beberapa kadet setiap tahun itulah kemuncak program pertukaran iaitu penghantaran mereka untuk pengalaman 4 tahun," katanya pada sidang media selepas menyampaikan surat tawaran kemasukan di kediaman rasmi Duta AS, di sini, pada Khamis.Tambah McFeeters, sejak tahun 1971 seramai 39 rakyat Malaysia telah menamatkan pengajian di Akademi Ketenteraan Amerika Syarikat dan Kadet Ummi merupakan wanita Malaysia ketiga yang diterima masuk.Ummi Annur Syahmina yang akan berlepas ke AS pada 18 Jun ini akan menyambung Ijazah Sarjana Muda Penyelidikan Operasi dan Sains Data, manakala Muhammad Faidh Izzuddin pula akan berlepas pada 20 Jun ini untuk mengikuti kursus Kejuruteraan Elektrikal peringkat Ijazah Sarjana Muda .


Permohonan undi pos bagi enam negeri dibuka Khamis depan

PUTRAJAYA, 9 Jun - Permohonan undi pos untuk pilihan raya negeri (PRN) di enam negeri iaitu Kedah, Kelantan, Terengganu, Pulau Pinang, Selangor dan Negeri Sembilan dibuka mulai 15 Jun ini.Setiausaha Suruhanjaya Pilihan Raya (SPR), Datuk Ikmalrudin Ishak berkata permohonan undi pos bagi semua kategori iaitu Kategori 1A, 1B dan 1C boleh dibuat secara dalam talian di pautan https://myspr.spr.gov.my.Katanya, kategori 1A terdiri daripada petugas pilihan raya, anggota dan pegawai SPR serta petugas media manakala bagi kategori 1B pula adalah rakyat Malaysia yang tinggal di luar Negara dan kategori 1C iaitu agensi dan organisasi.

"Anggota polis dan tentera di bawah kategori 1A, kaedah permohonan undi pos dikekalkan secara manual menggunakan Borang 1A yang boleh dimuat turun dari portal https://www.spr.gov.my mulai tarikh sama," katanya menerusi kenyataan pada Khamis.Beliau berkata, pemilih yang layak dan berhasrat untuk mengundi secara pos hendaklah mendaftar atau mempunyai akaun MySPR dan digalakkan mendaftar lebih awal bagi mengelakkan sebarang masalah. "Tarikh tutup permohonan undi pos bagi Kategori 1A ialah tiga hari sebelum hari penamaan calon, Kategori 1B , tiga hari selepas mesyuarat khas manakala Kategori 1C, enam hari selepas mesyuarat khas," katanya.Tambah Ikmalrudin, bagi penghantaran kertas undi pos kepada pengundi tidak hadir (PTH) luar legara, mereka perlu menghubungi SPR bagi menyemak alamat luar negara yang disimpan dalam rekod SPR serta mengemas kini alamat tersebut sekiranya telah berpindah atau telah kembali ke Malaysia.


Tiga beradik maut dalam insiden lori langgar kren

KUANTAN, 9 Jun- Tiga beradik maut dalam kemalangan membabitkan lori dan kren di Kilometer 136 Jalan Kuantan/Johor Bahru berhampiran Kampung Sepakat, Rompin lewat petang semalam.Ketua Polis Daerah Rompin DSP Mohd Azahari Mukhtar dalam satu kenyataan berkata mangsa ialah Muhammad Firdaus Abu Bakar, 28, serta dua adik lelakinya, Muhammad Solihin, 21, dan Ahmad Jazuly, 17, yang beralamat di Jalan Sungai Kolek, Rompin. "Kemalangan pada 7.20 malam dipercayai berlaku apabila lori dinaiki mangsa dan dipandu Muhammad Solihin menghala ke arah Kuantan terbabas sebelum melanggar kren di laluan bertentangan," katanya.

(Ketua Polis Daerah Rompin DSP Mohd Azahari Mukhtar)

Beliau turut memaklumkan kemalangan itu juga menyebabkan pemandu kren yang berusia 38 tahun cedera. Mayat mangsa dibawa ke Hospital Rompin untuk bedah siasat dan siasatan dijalankan di bawah Seksyen 41(1) Akta Pengangkutan Jalan 1987.


Syarikat di Malaysia perlu ada dasar keselamatan siber

(Menteri Komunikasi dan Digital Fahmi Fadzil (tengah) ketika Sesi Town Hall Industri Keselamatan Siber di sebuah hotel malam ini/BERNAMA)

KUALA LUMPUR, 8 Jun- Keselamatan siber antara tiga teras utama yang diberi perhatian khusus oleh Kementerian Komunikasi dan Digital.

Menterinya, Fahmi Fadzil berkata dua lagi teras ialah pembangunan infrastruktur dan ekonomi digital.Beliau menyatakannya dalam sesi dialog awam Industri Keselamatan Siber anjuran CyberSecurity Malaysia di sini malam tadi.

(Menteri Komunikasi dan Digital Fahmi Fadzil/BERNAMA)

"Maka hasil pertemuan malam ini, saya lihat ada kewajaran dan keperluan untuk mengadakan perbincangan yang lebih meluas dengan sektor korporat dan juga mungkin melalui badan profesional yang mewakili syarikat-syarikat untuk mewujudkan satu kesedaran bahawa syarikat-syarikat yang ada di Malaysia tidak kira saiznya perlu mempunyai dasar mengenai keselamatan siber", katanya.Sesi dialog awam itu dihadiri seramai 200 orang pemain industri, bertujuan memantapkan lagi usaha KKD sebagai peneraju pembangunan industri keselamatan siber negara bagi menghadapi cabaran dan ancaman siber yang semakin kompleks. Ia turut menjadi platform untuk saling bertukar pandangan dan berkongsi pengalaman mengenai isu keselamatan siber.Turut hadir Timbalan Menteri Komunikasi dan Digital, Teo Nie Ching; Ketua Setiausaha KKD, Datuk Mohamad Fauzi Md Isa; Pengerusi Lembaga Pengarah CyberSecurity Malaysia, Jeneral (B) Tan Sri Zulkifeli Mohd. Zin dan Ketua Pegawai Eksekutif CyberSecurity Malaysia, Datuk Dr Amirudin Abdul Wahab.


PAU 2023 terima sambutan lebih hebat perwakilan, media

KUALA LUMPUR, 9 Jun- Jumlah kehadiran perwakilan dan pengamal media ke Perhimpunan Agong UMNO (PAU) 2023 menunjukkan peningkatan memberangsangkan berbanding tahun sebelumnya.Pengarah Komunikasi Strategik UMNO, Datuk Seri Ahmad Shabery Cheek berkata bilangan perwakilan yang hadir meningkat kepada 2,891 orang melibatkan penambahan lebih 100 perwakilan dari 189 bahagian di seluruh negara."Saya dimaklumkan bahawa pada kali ini terdapat 531 media yg mendaftar. Terima kasih dan ini adalah merupakan satu sokongan yang hebat."Banyak kandungan yang boleh dihasilkan sepanjang perhimpunan agung kali ini," kata Ahmad Shabery ketika berucap bersempena program  Pelancaran Laman Media dan Makan Tengah Hari Bersama Ketua Penerangan UMNO, Datuk Azalina Othman Said di sini.Ahmad Shabery mewakili Azalina yang terlibat sebagai antara kepimpinan Kerajaan Perpaduan, menyantuni delegasi Presiden Indonesia, Joko Widodo yang melakukan lawatan kerja di Putrajaya.

(Ahmad Shabery bersempena program Pelancaran Laman Media dan Makan Tengahari Bersama Ketua Penerangan UMNO, Datuk Azalina Othman Said)


Presiden Indonesia akhiri lawatan kerja

SEPANG, 8 Jun- Presiden Indonesia, Joko Widodo atau lebih dikenali sebagai Jokowi mengakhiri lawatan kerja dua hari ke Malaysia yang produktif.Beliau bersama isteri, Iriana dan delegasi berlepas pulang kira-kira pukul 5.40 petang tadi.Turut mengiringi mereka di Kompleks Bunga Raya KLIA ialah Menteri Luar, Datuk Seri Dr Zambry Abdul Kadir dan Duta Besar Indonesia di Kuala Lumpur, Hermono.Terdahulu, Jokowi memeriksa kawalan kehormatan terdiri daripada 28 pegawai dan anggota Batalion Pertama Regimen Renjer Diraja yang diketuai Kapten Mohd Nor Zhafran Al-Ahmad.


MTIB teruskan kecemerlangan, tingkatkan industri perkayuan negara - Fadillah

KUALA LUMPUR, 8 Jun- Lembaga Perindustrian Kayu Malaysia (MTIB) merekodkan pelbagai kejayaan dalam menerajui industri perkayuan negara dalam tempoh 50 tahun penubuhannya,Hasil usaha keras bersama pihak industri dilihat berjaya memajukan industri itu sekali gus berkembang ke peringkat lebih tinggi.Timbalan Perdana Menteri yang juga merangkap Menteri Perladangan dan Komoditi, Datuk Seri Fadillah Yusof berkata kerja keras itu diharap akan berterusan, dalam mendepani cabaran ekonomi global yang tidak menentu."Dalam tempoh 50 tahun, nilai eksport kayu dan produk kayu negara telah meningkat 33 kali ganda iaitu RM25.2 bilion pada tahun 2022 berbanding RM749 juta pada tahun 1973. Hanya empat produk perkayuan yang dieksport pada tahun 1973 berbanding 24 produk yang dieksport ke seluruh dunia sehingga tahun lalu. Jelas sekali, sumbangan sektor ini kepada ekonomi negara amat besar," kata Fadillah dalam ucapannya pada Majlis Malam Apresiasi MTIB (50 Tahun Teguh Seiring Usia) di ibu negara.

Antara kejayaan diraih MTIB sepanjang 50 tahun adalah Pembangunan Sistem Jaminan Kesahihan Kayu Kayan Semenanjung Malaysia (MyTLAS) dan Pelaksanaan Program Pengurusan Lean dan Good Manufacturing Practices (GMP) 5S.Dalam pada itu, majlis berkenaan turut menyantuni kakitangan yang menerima Anugerah Perkhidmatan Cemerlang MTIB 2022 melibatkan 38 penerima anugerah dan Anugerah Industri Perkayuan melibatkan 14 syarikat penerima anugerah.


RTM rangkul dua anugerah APB 2023

(Penolong Pengarah Seksyen Fasiliti Teknikal BES, Ts. Ahmad Shafiq Mirza Mansor)

SINGAPURA, 8 Jun- Radio Televisyen Malaysia (RTM) berjaya memenangi dua anugerah di Asia Pacific Broadcasting Awards 2023, di Singapura, sebentar tadi.

Anugerah pertama dimenangi RTM adalah melalui projek arkib digital berita atau ‘ADIB’.

Menurut Penolong Pengarah Seksyen Fasiliti Teknikal Bahagian Berita dan Ehwal Semasa (BES), Ts. Ahmad Shafiq Mirza Mansor, sistem ADIB yang digunakan RTM banyak membantu wartawan dalam mendapatkan maklumat daripada arkib dengan efisyen dan efektif.Ia selari dengan tuntutan landskap penyiaran berita yang memerlukan informasi disiarkan dengan pantas.

"Dengan pembangunan arkib digital berita ini, maka pencarian bahan berita akan lebih terperinci dengan menggunakan sistem artificial intelligence (AI) dan "machine learning (ML)," kata Shafiq kepada RTM.

(Ketua Pengarah Penyiaran RTM, Suhaimi Sulaiman turut hadir ke APB 2023 di Singapura)

ADIB memudahkan teknologi penyimpanan bahan siaran RTM dalam format digital dan boleh diakses secara dalam talian.ADIB memenangi anugerah itu buat kali kedua selepas yang pertama menerusi The ABU Technical Review Prize 2022 di India untuk anugerah artikel terbaik berjudul High Definition (HD) News Digital Archive, Revolutionary Broadcast Technology Towards Effectiveness Future Demand.Anugerah kedua pula yang dirangkul RTM adalah “Excellence Award For OTT Application”; menyaksikan RTMKlik dinobatkan sebagai pemenang dalam kategori itu.Ketua Penolong Pengarah Seksyen Media Teknologi Aplikasi RTM, Ts. Nurulhusna Mohamad Kasim berkata RTMKlik diwujudkan dengan mengambil kira cara rakyat Malaysia mendapatkan berita terkini secara pantas menerusi dalam talian."Apa yang membezakan OTT yang lain adalah RTMKlik memaparkan semua perkhidmatan RTM dalam satu aplikasi. Itu yang membezakan kita dengan yang lain sekali gus menunjukkan RTM sentiasa berinovasi," kata Nurulhusna kepada RTM.

(Ketua Penolong Pengarah Seksyen Media Teknologi Aplikasi RTM, Ts. Nurulhusna Mohamad Kasim)

Turut hadir pada majlis penganugerahan itu, sekali gus mewakili pengurusan tertinggi RTM, ialah Ketua Pengarah Penyiaran, Suhaimi Sulaiman.

Anugerah Asia Pacific Broadcasting bertujuan mengiktiraf inovasi dan kecemerlangan projek yang memajukan bidang penyiaran merangkumi bidang teknologi, pendigitalan dan kejuruteraan.Majlis penganugerahan yang diadakan di Singapura itu, dihadiri wakil organisasi media dari negara-negara Asia Pasifik.


DUN Pulau Pinang bubar 28 Jun ini

GEORGETOWN, 8 Jun- Kerajaan Negeri Pulau Pinang akan membubarkan Dewan Undangan Negeri (DUN) Pulau Pinang pada 28 Jun ini bagi memberi laluan kepada Pilihan Raya Negeri (PRN).Perkara tersebut akan dipersembahkan kepada Yang di-Pertua Negeri, Tun Ahmad Fuzi Abdul Razak dalam masa terdekat.Ketua Menteri Pulau Pinang, Chow Kon Yeow berkata pihaknya akan mengumumkan tarikh pembubaran tetap selepas mengadakan mesyuarat Majlis Mesyuarat Kerajaan negeri (MMK) yang terakhir.Jelasnya, perjumpaan bersama TYT negeri akan diatur segera bagi menyampaikan perkara berkenaan.Beliau berkata demikian selepas merasmikan majlis Wacana Ilmu Apresiasi Pendidikan dan Anugerah Perkhidmatan Cemerlang Peringkat Daerah Timur Laut 2023.Terdahulu, Kon Yeow mengumumkan Kerajaan Pulau Pinang akan membubarkan DUN pada minggu ketiga atau keempat bulan Jun ini bagi membolehkan PRN diadakan.Selain Pulau Pinang, lima negeri lagi akan mengadakan PRN dalam tempoh masa terdekat iaitu Selangor, Negeri Sembilan, Kedah, Kelantan dan Terengganu.

(Ketua Menteri Pulau Pinang, Chow Kon Yeow/BERNAMA)


Mayat lelaki ditemukan terlungkup dalam sungai

KOTA BHARU, 8 Jun- Mayat lelaki ditemukan dalam keadaan terlungkup di dalam sungai di Kampung Surau, Kota Bharu, semalam.Mayat yang lengkap berpakaian itu dijumpai seorang pemancing yang sedang memancing sebelum memaklumkan kepada pihak berkuasa.Ketua Polis Daerah Kota Bharu, Asisten Komisioner Mohd Rosdi Daud berkata, pihaknya menerima panggilan pada 9.33 pagi sebelum ke tempat kejadian.Polis dengan kerjasama Angkatan Pertahanan Awam (APM) memindahkan mayat tersebut ke dalam bot sebelum dinaikkan ke Tambatan Diraja, Kota Bharu.Katanya, mayat lelaki itu dibawa ke Unit Forensik Hospital Raja Perempuan Zainab II untuk dibedah siasat."Hasil  bedah siasat mendapati punca kematian disebabkan lemas dan sampel darah mangsa dihantar ke Jabatan Kimia Terengganu untuk pemeriksaan toksilogi dan alkohol.Mangsa dilaporkan keluar rumah pada 5 Jun lalu sebelum hilang dan mayat mangsa diserahkan kepada waris untuk urusan pengebumian," kata Mohd Rosdi kepada media di sini. Kes diklasifikasikan sebagai mati mengejut.


Kebakaran 13 kontena: Siasatan segenap aspek termasuk ikrar palsu

SHAH ALAM, 8 Jun- Susulan kejadian kebakaran 13 kontena di kawasan milik Northport (Malaysia) Bhd semalam.Menteri Pengangkutan, Anthony Loke berkata, siasatan sedang dijalankan oleh Lembaga Pelabuhan Klang (LPK) dan Northport membabitkan segenap aspek termasuk pengikraran palsu. "Kita masih siasat apakah puncanya tetapi saya tidak mahu buat kesimpulan ketika ini, sudah tentu pihak operator North Port dan juga LPK akan membuat siasatan terperinci. "Kalau ikrar palsu itu satu tindakan yang tidak bertanggungjawab, maka kita perlu mengambil tindakan tegas terhadap pihak tersebut," kata Anthony di majlis menandatangani Memorandum Persefahaman antara LPK dengan agensi kerajaan di sini. Tegas beliau pihaknya memandang serius pengikraran barangan bagi memastikan keselamatan dan akan memperketat kawalan bagi mengelak kejadian sama berulang.Dalam kejadian berdekatan Jalan Pelabuhan Utara, Pelabuhan Klang, semalam, 13 kontena mengandungi bahan mudah terbakar jenis aerosol musnah dalam kebakaran.Tiada sebarang kecederaan atau kehilangan nyawa dilaporkan.

(Anthony Loke berkata siasatan sedang dijalankan oleh LPK dan Northport membabitkan segenap aspek termasuk pengikraran palsu)


LPK peroleh sijil pematuhan ABMS

(Anthony Loke (tiga, kiri) menyerahkan sijil pematuhan Sistem Pengurusan Antirasuah (ABMS) ISO 37001:2016 kepada Pengurus Besar Lembaga Pelabuhan Klang (LPK) Kapt K Subramaniam (kanan)/BERNAMA)

SHAH ALAM, 8 Jun- Lembaga Pelabuhan Kelang (LPK) memperoleh Sijil Pematuhan untuk Sistem Pengurusan Antirasuah (ABMS) ISO 37001:2016 dan bekerjasama dengan pihak berkepentingan untuk membanteras rasuah dalam industri maritim.Menteri Pengangkutan, Anthony Loke Siew Fook berkata sistem itu dapat mengurangkan birokrasi dan unsur rasuah bagi memastikan segala urusan dapat dilakukan dengan penuh integriti."Jadi ini merupakan satu usaha yang baik oleh pihak LPK untuk memastikan bahawa industri maritim ini dapat berkembang dengan pesat dan dengan integriti. Kita tahu dalam apa sahaja urusan yang melibatkan perniagaan, perdagangan dan sebagainya sudah tentu ada risiko-risiko rasuah berlaku," kata Anthony dalam majlis menandatangani Memorandum Persefahaman antara LPK dengan agensi kerajaan di sini.Beliau juga menggalakkan agensi-agensi lain bawah kementeriannya supaya mengambil langkah yang serupa untuk melaksanakan sistem ABMS.

(Anthony Loke berkata LPK peroleh sijil pematuhan ABMS)


Sindiket sijil lahir dan MyKid, JPN sahkan dua pegawai ditahan

KUALA LUMPUR, 8 Jun- Jabatan Pendaftaran Negara (JPN) mengesahkan penahanan dua pegawainya oleh Suruhanjaya Pencegahan Rasuah Malaysia (SPRM) disyaki terlibat dalam kegiatan sindiket pengeluaran sijil lahir dan MyKid.Ketua Pengarah Pendaftaran, Zamri Misman berkata penahanan itu hasil kerjasama strategik dengan risikan dalaman SPRM yang membawa kepada penahanan tersebut.Dalam satu kenyataan, beliau memaklumkan pihaknya tidak akan berkompromi terhadap sebarang salah laku berkait pengeluaran dokumen pengenalan diri tidak sah serta bekerjasama sepenuhnya dengan SPRM bagi melengkapkan siasatan. JPN juga tidak akan melindungi kakitangan yang didapati terlibat dalam kegiatan yang boleh menjejaskan keselamatan dan kedaulatan negara. Tegasnya, tindakan dan hukuman yang setimpal akan dikenakan sekiranya pegawai yang ditangkap terbukti bersalah.Penambahbaikan prosedur dokumentasi serta program pengukuhan dibuat bagi memastikan tidak berlaku pelanggaran integriti dalam kalangan kakitangan.Pihaknya komited dalam melaksanakan siasatan dalaman secara berkala serta menjalin kerjasama berterusan dengan agensi penguatkuasaan yang lain bagi memastikan tiada penyelewengan dan salah guna kuasa oleh pihak yang tidak bertanggungjawab.


Guna teknologi canggih, basmi kemiskinan - MOSTI

KUALA LUMPUR, 8 Jun- Kementerian Sains, Teknologi dan Inovasi (MOSTI) akan memberi fokus kepada penggunaan teknologi canggih dalam membasmi kemiskinan.Menterinya, Chang Lih Kang berkata pihaknya komited untuk terus meneroka strategi untuk pembangunan sosial. Melalui mesyuarat meja bulat bersama Kedutaan Besar China di Malaysia, kedua-dua pihak akan akan bekerjasama dan melihat kepada pelan untuk membangunkan matlamat tersebut. "Selepas ini, pihak penganjur akan menyusun semua input yang telah kami bincangkan dalam bentuk laporan dan serahkan kepada MOSTI.Mosti komited untuk melaksanakan projek ini," kata Chang Lih Kang kepada pemberita dalam majlis "Belt and Road Initiative 10 years Anniversary Series" di ibu negara.Selain itu, MOSTI juga mengalu-alukan Pelaburan Langsung Asing (FDI) dari China dalam teknologi tenaga hijau agar usaha itu memudahkan Malaysia beralih kepada ekonomi rendah karbon.

(Menteri MOSTI, Chang Lih Kang ditemui pemberita pada majlis "Belt and Road Initiative 10 years Anniversary Series"di ibu negara hari ini)


IPOH, 8 Jun- Tidak berlaku kerosakan pada Jambatan Bagan Datuk-Sejagop seperti yang tular di media sosial.

Pengerusi Jawatankuasa Infrastruktur Tenaga, Air dan Pengangkutan Awam Perak, Datuk Seri Mohammad Nizar Jamaluddin berkata rekahan pada laluan itu direka bentuk bagi proses pengembangan dan penguncupan konkrit. Ketika video direkodkan, bahan tersebut belum lagi dipasang.Pihaknya juga menyangkal dakwaan bahawa pembinaan jambatan tersebut menggunakan bahan dari plastik murahan.Mohammad Nizar memberitahu pemberita di sini.Rakaman video berdurasi 26 saat itu menunjukkan berlaku rekahan di struktur Jambatan Bagan Datuk-Sejagop yang mula dibuka kepada umum pada 31 Mei lalu.

(Tiada rekahan di Jambatan Bagan Datuk-Sejagop/Tangkap layar)


Pewartaan 52 buah taman laut, Malaysia ke arah SDG

PORT DICKSON, 8 Jun- Negara kini telah mempunyai 52 buah taman laut yang telah diwartakan dengan jumlah kawasan 25,358.39 kilometer persegi atau 5.35% dari keseluruhan perairan keluasan Zon Ekonomi Ekslusif (EEZ).Timbalan Menteri Pertanian dan Keterjaminan Makanan, Chan Foong Chin berkata ia berikutan dua kawasan perlindungan marin yang terbaharu diwartakan dibawah Seksyen 41, Bahagian IX, Akta Perikanan 1985 (penubuhan taman laut atau rizab laut).Ia melibatkan Taman Laut Negeri Melaka berkeluasan 26.97 kilometer persegi dan Taman Laut Gugusan Pulau Lima Johor berkeluasan 299.0 kilometer persegi."Sebenarnya Malaysia komited nak wujudkan 10% daripada EEZ taman laut. Maksudnya, kita sekarang sudah separuh jalan, kita nak mencapai Sustainable Development Goal (SDG) menjelang 2030.Lebih kurang tujuh tahun dari sekarang. SDG penting untuk pembangunan mampan," kata Chan Foong Hin kepada pemberita ketika ditemui pada program Sambutan Hari Laut Sedunia 2023, di sini.Tambahnya, usaha itu akan berterusan dengan penambahan kawasan Santuari Dugong dan perairan Pulau Layang-Layang yang dijangka akan diwartakan sebagai kawasan perlindungan marin menjelang tahun 2025.

(Timbalan Menteri Pertanian dan Keterjaminan Makanan, Chan Foong Chin ditemui pemberitapada program Sambutan Hari Laut Sedunia 2023)


YDP Agong berkenan terima kunjungan Jokowi ke Istana Negara

KUALA LUMPUR, 8 Jun- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah hari ini berkenan menerima menghadap Presiden Indonesia, Joko Widodo atau Jokowi di Istana Negara sempena lawatan khas pemimpin itu ke Malaysia.Beliau yang tiba pada pukul 3.35 petang diiringi isteri Presiden Indonesia, Iriana Joko Widodo dan Menteri Luar Negeri, Retno Marsudi bagi menghadiri majlis santapan petang bersama Yang di-Pertuan Agong di Istana Negara.Turut berangkat ke sesi menghadap itu ialah Raja Permaisuri Agong, Tunku Hajah Azizah Aminah Maimunah Iskandariah dan Pemangku Raja Pahang, Tengku Hassanal Ibrahim Alam Shah.Turut hadir, menghadap Menteri Luar, Datuk Seri Dr Zamby Abdul Kadir.Jokowi tiba di Malaysia bagi memulakan lawatan kerja dua hari semalam atas jemputan Perdana Menteri, Datuk Seri Anwar Ibrahim, susulan lawatan rasmi pemimpin Malaysia itu ke republik berkenaan pada Januari lepas.

(Ketibaan Presiden Indonesia, Joko Widodo dan isteri di Istana Negara disambut oleh YDP Agong dan Raja Permaisuri Agong)


Khidmat sajian makanan untuk jemaah haji ditambah baik - TH

MAKKAH, 8 Jun- Sebanyak 42 jenis menu sajian berjadual disediakan Lembaga Tabung Haji (TH) tahun ini, bagi memastikan setiap jemaah dapat menikmati juadah berbeza dan menepati citarasa Malaysia.Ia merupakan penambahbaikan oleh TH, dalam usaha meningkatkan perkhidmatan sajian makanan kepada para jemaah.Ketua Rombongan Haji, Datuk Seri Syed Saleh Syed Abdul Rahman memaklumkan 14 menu pelbagai jenis disediakan untuk jemaah haji semasa di Madinah dan 28 jenis di Makkah.Penyediaan juadah disediakan oleh 18 orang tukang masak berpengalaman dari Malaysia."Kita sentiasa pantau dan mengawal kebersihan dan keselamatan makanan selain kita melihat atur cara penyediaan bagi mengelak sebarang kesan pencemaran makanan terhadap makanan yang disediakan," kata Syed Saleh kepada pemberita hari ini.

Semua menu yang disediakan juga dipilih setelah melalui saringan pihak nutrisi Kementerian Kesihatan Malaysia (KKM).

(Ketua Rombongan Haji, Datuk Seri Syed Saleh Syed Abdul Rahman)

"Pada saya, okaylah sedap. Orang lain, tekak lain kan. Alhamdulillah, habis bila makan tu," kata Miswan Tori, jemaah haji dari Johor.

"Makanan sangat diluar sangkaan kita sebab sebelum ini dengar macam susah nak dapat makanan. Tetapi ini sebaliknya, mewah juga lah makanan macam kat Malaysia," kata Nur Maisara Nasuha Ramlan, jemaah haji dari Pahang."Setakat ini, alhamdulillah. Selesa, bilik pun luas, makanan pun sesuai dengan tekak Malaysia kami ini," kata Ahmad Firdaus Danial, jemaah haji dari Pahang.

Hidangan dalam bentuk bungkusan itu disediakan kepada para jemaah pada setiap waktu makan tengah hari dan makan malam.


Letusan gunung berapi Mayon, Filipina tingkatkan status amaran

(Kepulan asap putih dilihat di gunung berapi Mayon, Filipina/AFP)

MANILA, 8 Jun- Para saintis Filipina berkata letusan gunung berapi Mayon di Wilayah Albay, Filipina dijangka berlarutan selama beberapa hari atau beberapa minggu lagi.

Beratus-ratus keluarga yang tinggal di sekitar Gunung Mayon di wilayah tengah Albay dijangka dipindahkan ke kawasan yang lebih selamat selepas Institut Vulkanologi dan Seismologi Filipina meningkatkan status amaran.

Gunung Mayon yang terletak kira-kira 330 kilometer (km) tenggara ibu kota Manila, dianggap sebagai satu daripada 24 gunung berapi aktif di negara berkenaan.

Agensi seismologi berkata pemantauan terhadap tiga aliran lava akibat letusan abu gunung berapi, batu dan gas di lereng gunung Mayon berkenaan dikenali sebagai arus ketumpatan piroklastik (PDC).

"Terdapat peningkatan aliran lava dan PDC berbahaya dan potensi aktiviti letupan dalam beberapa minggu atau bahkan beberapa hari", kata agensi itu.

(Gunung berapi Mayon mengeluarkan asap putih di Bandar LegaspiWilayah Albay pada 7 Jun 2023/AFP)

Institut Vulkanologi dan Seismologi meningkatkan status amaran daripada tahap dua kepada tahap tiga dalam skala lima tahap.

Pegawai agensi pengurusan bencana Wilayah Albay, Eugene Escobar, berkata semua persiapan sedang dilakukan dan penduduk akan dipindahkan dari perkampungan Anoling yang terletak di lereng gunung berapi tersebut.

Gunung Berapi Taal yang terletak kira-kira 50 kilometer dari selatan Manila melepaskan gas sulfur dioksida pada minggu ini. Gas beracun itu menyelubungi kawasan sekitar, memaksa penduduk kekal berada dalam rumah.Status amaran tahap satu dikuatkuasakan, selepas gunung berapi berkenaan memuntahkan wap tebal setinggi dua kilometer.Lima tahun lalu, puluhan ribu penduduk dipindahkan selepas Mayon memuntahkan berjuta-juta tan abu, batu dan lava.

Letupan paling kuat dalam beberapa dekad kebelakangan ini ialah letusan Gunung Pinatubo pada 1991, kira-kira 100 kilometer (62 batu) barat laut Manila yang mengorbankan lebih 800 orang.- AFP